text:
MAHTE A LAIKA
Mahte 1
1 Da ndai gaw Abraham a kasha hte Dawi a kasha,Yesu Hkristu a ahtik labau gawn ai Chyum laika rai nga ai.
2 Abraham gaw Isak hpe shaprat wu ai; Isak,Yaku hpe shaprat wu ai; Yaku gaw Yuda hte shi a kahpu kanau ni hpe shaprat wu ai;
3 Yuda gaw, Htama hta, Hparet yan Zerak hpe shaprat wu ai; Hparet gaw Hesrum hpe shaprat wu ai; Hesrum, Aram hpe shaprat wu ai;
4 Aram, Aminada hpe shaprat wu ai; Aminada, Nasun hpe shaprat wu ai; Nasun, Salmun hpe shaprat wu ai;
5 Salmun, Rahab hta, Bua hpe shaprat wu ai; Bua, Ruhta hta, Obed hpe shaprat wu ai; Obed gaw Yese hpe shaprat wu ai;
6 Yese gaw Dawi hkawhkam hpe shaprat wu ai; Dawi gaw Uria a madu jan ngu na hta, Shawlumon hpe shaprat wu ai;
7 Shawlumon gaw Rehoboam hpe shaprat wu ai; Rehoboam gaw Abia hpe shaprat wu ai; Abia gaw Asap hpe shaprat wu ai; Asap gaw Yosahpat hpe shaprat wu ai;
8 Yosahpat, Yoram hpe shaprat wu ai; Yoram, Uzia hpe shaprat wu ai; Uzia, Yohtam hpe shaprat wu ai;
9 Yohtam gaw Ahaza hpe shaprat wu ai; Ahaza gaw Hezekia hpe shaprat wu ai;
10 Hezekia, Manase hpe shaprat wu ai; Manase, Amon hpe shaprat wu ai; Amon,Yosia hpe shaprat wu ai;
11 Yosia gaw Babelon ginwang de bawng wa dung na aprat e, Yehkonia hte shi a kahpu kanau ni hpe shaprat wu ai;
12 Babelon hta bawng wa dung nga ai hpang e, Yehkonia gaw Salahtila hpe shaprat wu ai; Salahtila, Zerubabela hpe shaprat wu ai;
13 Zerubabela, Abiu hpe shaprat wu ai; Abiu gaw Eliakim hpe shaprat wu ai; Eliakim, Azura hpe shaprat wu ai;
14 Azura, Zaduk hpe shaprat wu ai; Zaduk, Ahkim hpe shaprat wu ai; Ahkim, Eliu hpe shaprat wu ai;
15 Eliu, Eliaza hpe shaprat wu ai; Eliaza, Mahtan hpe shaprat wu ai; Mahtan, Yaku hpe shaprat wu ai;
16 Yaku gaw Mari a madu wa Yosep hpe shaprat wu ai; Mari mahtang gaw, Hkristu ngu ai Yesu hpe shangai wu ai;
17 Shing rai, Abraham a aprat kaw nna Dawi a aprat du hkra, ahtik labau shi mali; bai, Dawi kaw nna Babelon hta bawng dung nga ai aprat du hkra,ahtik labau shi mali; bai, Babelon hta bawng dung nga ai kaw nna,Hkristu a aprat du hkra, ahtik labau shi mali li rai nga ma ai.
18 Ya, Yesu Hkristu a shangai wa ai lam ning rai nga ai: Shi a kanu Mari gaw, Yosep e mahtan da nga sai rai nna, shan shada da garai n kanawn yang, shi gaw dai Chyoi pra ai Wenyi a majaw na-um nasin rai wa sai.
19 Shi a madu wa Yosep chyawm gaw, ding man nga ai rai nna, shi hpe n shabrawng mayu wu ai majaw,shi e lagyim dat kau na maw nga ai.
20 Ndai lam ni hpe naw myit aru nga yang,yu u, Madu a lamu kasa langai mi yup mang hta shi hpe hkum madun dan nna,Dawi a kasha Yosep e, na a madu jan Mari hpe la na myit hkum ru et; shi a na-um nasin gaw,dai chyoi pra ai Wenyi kaw na rai nga ai:
21 Shi gaw shadang sha shangai na ru ai rai nna, nang shi a amying hpe,Yesu, ngu nna shamying lu na rai nga ai: kaning rai nme law,shi a amyu hpe tinang a yubak mara kaw na hkye hkrang la na shi rai nga ai, ngu wu ai.
22 De a lam yawng hte, dai Madu gaw myihtoi hta tsun ai ga dik wa u ga majaw byin wa sai.
23 Shi gaw, Yu u, dai hkawn sek gaw na-um nasin rai wa na rai nna, shadang sha shangai na ra ai, Shi a amying, Emanuela shamying ya na ma ru ai, nga ai: de a ga lachyum, Karai Kasang anhte hte rau rai nga ai, nga ai re ai.
24 Yosep gaw, yup pyaw kaw na rawt wa nhtawm, dai Madu a kasa shi hpe hkang da wu ai hte maren, galaw wu ai rai nna, shi a madu jan hpe la wu ai:
25 rai timung, shadang sha hpe garai n shangai lu yang, shi hte n hkrum ai sha nga nga ai: dai shadang sha hpe, shi Yesu ngu nna shamying wu ai.


c: text/html

text:
Maumwi 95: Yesu Sharin Ai Lam Masa
Lani mi hta e, Yesu gaw masha langai mi hpe, tinang a htingbu wa hpe tsaw ra ra ai lam tsun dat ai. Dai wa gaw: ‘Tinang a htingbu wa gaw, kadai rai ta?’ nga nna Yesu hpe san ai. Ndai wa hpa myit yu nga sai, hpe Yesu chye ai. Dai masha wa gaw tinang amyu, tinang hte makam masham bung ai wa sha htingbu wa re, nga nna myit la ai. Dai rai nna Yesu gaw shi hpe hpa tsun ai hpe chye a ni?
Yesu gaw kalang lang maumwi ni hkai dan nna, sharin shaga chye ai. Ya mung dai zawn galaw ai. Yuda masha langai mi hte Samari masha langai mi a maumwi hpe hkai dan ai. Yuda masha law malawng gaw Samari masha ni hpe nra ma ai lam hpe anhte chye saga ai. Yesu hkai dan ai maumwi gaw ning nga ai:
Lani mi hta e Yuda masha langai mi gaw, Yerihko mare de sa wa na matu, bum lam kaw na yu wa ai. Damya ni shi a gumhpraw ni hpe kashun la kau ma ai. Shi hpe mung ganoi si hkra gayat tawn ma ai.
Dai hpang e Yuda masha hkinjawng langai dai lam hku nna lai wa ai. Gayat hkrum ai dai masha wa hpe mu ai. Shi hpa galaw na myit zawn nawn a ni? Koi kau nna kaga lam hku hkawm mat wa ai. Dai hpang makam masham hpe grai hkungga ai masha langai mung dai lam hku bai lai sa wa ai. Dai wa gaw Lewi masha re. Shi hkring tsap a ni? Nhkring ai. Damya hkrum ai wa hpe hpa mung n-karum ai. Hkinjawng wa hte Lewi masha wa tsan tsan e, hkawm nga ma ai hpe mu a ni?
Raitimung gayet hkrum ai wa a makau e, kadai wa du nga ai hpe yu dat mu. Dai wa gaw Samari masha langai mi re. Yuda masha wa hpe karum lajang nga ai. Nama hkang hta atsi bang ya nga ai. Bai nna Yuda masha wa hkring sa lu nna, tsi shamai la lu na shara de woi lakawn htaw mat wa ai.
Yesu gaw ndai maumwi hpe hkai dan ngut ai hte, shi hpe ga san san ai wa hpe tsun ai: ‘Dai masha ni kaw na damya hkrum ai wa a ntsa e, tinang a htingbu majing zawn galaw ai wa gaw kadai mahtang rai na zawn nawn a ni? Hkinjawng wa mahtang wa kun? Lewi masha wa kun? Shing rai Samari masha wa mahtang kun?
Dai wa gaw: ‘Samari masha wa mahtang rai nga ai. Shi gaw damya hkrum ai masha wa hpe matsan dum ai,’ nga nna bai htan ai.
Yesu gaw, ‘nang tsun ai ga teng ai. Dai rai nna nang mung kaga masha wa hpe dai masha wa zawn galaw u,’ nga nna bai htai ya ai.
Yesu sharin ai lai masa hpe nanhte nra sharawng ma ni? Chyum Laika kaw e, Yesu tsun tawn ai ga ni hpe anhte madat yang manu dan ai lam ni law law chye la lu ai. Teng ai n re a ni?
Luka 10:25-37.

robotstxt: allowed

filter: keep


text:
Hugawng Pa pat maw, ja maw ni hta byin ai majan a majaw chyat rawng ai hpyen yen mungshawa 400 jan hpe mani, June 6, hta nawku hpung ni Danai de woi shale la lu sai re.
Shanhte gaw Nambyu, Namhkam hte Pat Maw hkan na rai nna seng ang ai Myen asuya ahkaw ahkang lu ni hpe jahkrup nna ya na zawn shale la lu ai re lam, nawku hpung shiga lawk tsun ai re.
Ya na zawn hpyen yen ni hpe Danai de woi shapraw ai hta, Myen hpyen ni gaw “Hkingmang daju a matsun hte maren” nga nna lam shara mali kaw mungchying masat hte arai sawk jep ai lam ni galaw nga ai hpe chye lu ai.
Ndai lam hte seng nna Jinghpaw mungdaw hkringmang daju Dr. Hkyet Awng hpe san yu ai shaloi, ‘dai shiga na nna shi mau ai lam, dai zawn hpyen yen ni hpe sawk jep na matu shi matsun ai lam n nga ai’ nga nna nawku hpung shiga lawk hku matut chye lu ai Ya na zawn, jam jau let hpyen hprawng wa ai mung shawa ni hpe hkrup mara hkap jep ai lam gaw n galaw ging ai amu re nga nna mungdaw asuya salang ni lapran tsun garu nga ai hpe matut chye lu ai.
Ledo lam ntsa majan ginra hte deng 3 daram sha gang ai, Danai hte deng 10 tsan ai Kawng Ra (Nawng Lung) mare masha ma hkra gaw mani Danai de hprawng yen nga sai re.
June praw 3 ya shani kaw nna KIA Dung 14 ginra kata Myen hpyen ni htu wa ai majaw laja lana majan ni shani shagu ngu na byin nga ai re. Lisu pyitusit hte Sam Hkyeng pyitusit ni mung Myen asuya dap maga shanglawm ai lam chye lu ai.
Ndai ten Myen hpyen nbungli ni gaw ja maw, pat maw ni hta laika jahkrat nna June 15 ya shani hpang jahtum maw ginra na masha ma hkra pru na matu matsun sai. N pru jang KIA ngu masat na re lam sadi jaw tawn ai re.
Ya zawn Danai de kalang bai majan kaba wa nga ten, Myen hpyendap gaw matut mahkai phone line yawng ngu na pat da ai lam, MPT sha loi kaja ai lam, ginra masha ni tsun ai re.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010
- 2008 'Jinghpaw Share Shagan' (Sawk Madun Laika) 25 Dec 2008
- 2010 Nov. 7 Myen Mung Ralata Poi Ntsa AKSYU A Ndau (Ndau Laika) 3 Nov 2010
- 2011 January 10 Shatapru Manau Poi gara hku galaw na da law? (ningmu) (Ningmu) 30 Dec 2010


text:
Maumwi 3: Yawng A Shawng Na La Yan Num
Ndai sumla kaw e hpa baw lak lai ai lam hpe mu a ni? Teng ai, ndai sumla kaw e, masha lawm nga ai. Shan gaw yawng a shawng na la yan num rai ma ai. Shan hpe kadai hpan da ai kun? Karai Kasang hpan da ai. Karai Kasang a amying hpe chye ma ni? Yehowa re. Ndai la yan num hpe Adam hte Ewa nga ma ai.
Karai Kasang gaw Adam hpe, ndai hku hpan da ai. Aga kaw na ga yun nkau mi hpe la nna, hkum tsup ai lasha hkum hkrang langai mi shachyaw dat ai. Dai hpang shi a ladi hta nsoi nsa kawut bang ya jang, Adam asak hkrung wa ai.
Yehowa Karai Kasang gaw Adam hpe, galaw shangun na bungli langai mi nga ai. Dusat n hprang amyu baw shagu hpe, amying shamying u, nga nna tsun ai. Adam gaw dusat ni hpe, aten na na yu nna, shanhte a matu grai kaja ai amying ni hpe shamying ya na re. Adam gaw dusat ni hpe amying shamying ya nga yang, la ma mi mu ai. Hpa re ai hpe chye ani?
Dusat ni gaw ayi hte ala yep rai nga ma ai. Magwi kawa magwi kanu, hkanghkyi kawa hkanghkyi kanu nga ai. Raitimung Adam gaw shi a manang tai na nlu ai. Dai majaw Yehowa gaw Adam hpe, yup kaba hte yup shangun nna shi a garep nra langai mi hpe shaw la ai. Dai garep nra hpe la nna, Adam a matu num langai mi hpan ya ai. Dai num gaw shi a madu jan tai wa ai.
Ya Adam grai myit pyaw na sai. Ewa mung ndai daram tsawm la ai sun kaw nga lu ai majaw grai myit pyaw na re ai hpe myit yu mu. Ya gaw kashu kasha ni shangai lu nna, myit pyaw ai hte shan rau sha nga lu sai.
Yehowa gaw Adam hte Ewa hpe htani htana asak hkrung nga na hpe, ra sharawng ai. Ginding aga mahkra hta Edin sun hte maren, tsawm nga lu hkra shan hpe galaw shangun mayu ai. Shing rai galaw na lam hpe Adam hte Ewa myit yu nna, grai myit pyaw na ma ai. Gindin aga hpe tsawm la ai sun hte maren, byin wa hkra galaw ai hta nanhte nshang lawm mayu ma ni? Raitimung Adam hte Ewa a ngwi pyaw ai lam gaw, aten na na nlu la ma ai. Shamat kau ma ai. Hpa majaw re ai kun? Yu yu ga.
Shakawn Kungdawn 83:18; Ningpawt Ninghpang 1:26-31; 2:7-25.


text:
时间:2016-08-03 16:13:27 来源:《Wunpong》
Ka ai:Zhongzang Hkong No
(Zhongzang Hkong No,Sakhkung mungdo 《Myithkum shi laika》rung ko Zaiwa laika galo nga ai. Mangshi Sanhtai shan buga masha, ga shagop hpe ramram ra sharong ai hte ka shakut nga u ai.)
RI GABOI AI NU
Nu go basi hpe
Samui zon rai hkra
Wop wop di sho ton
Yi wa yi sa
Nu go basi hpe
Kabang hte gaboi
Sapyan ari tai
Galu gumyan poi
Galu la ai ri
Nu a galu galang re
Myit mang hpe dun ton
Wa a nba je ai mung lom
Wankok gata e
Nu go basi ri hte
Bum daram htat ai nba da
Ningshung ta na shana
Wa mani ai nsen
Basi zon wom wom rai
HKA NNAN JA
Chyinghkai Nu a jasu nsen
Ningsin hpe jahprang dat sai
Ngai hka nhtung gun hpai let
Lago gaman hte
Hkaro gata na hka htung de
Hka nnan ja mat wa sai
Hka htung dai
Madui hka seng hpring nga
Shani shagu san tsom ai hka lui jat
Shi go bum ga na myit mada lam langai re
Shaning nnan shani
San seng ai myit masin ni
Nye a nhtung gata de
Hpring hpring bang ton da sai
Dui la ai hka dai ni
Nhtung hku lui pru wa ai shaloi
Laning mi tup na wunli yong go
Lu la na chyalu sha re
NU GO GATNYENG TAI NNA PYEN MAT WA
(1)
Nu hpe hpai na shani
Gatnyeng wanong mi
Gara ko nna pyen sa ai re n chye
Nu a nhtung e “Ung... Ung...” nga pyen n sim
Dagok e nu n sha ma ai
Salum hte seng ai tsi palin
Sumpum mi go
Gatnyeng e shinggrup ai gata hta
Nu hte rau azim sha yup nga ai
Gatnyeng ni go hpa n ra ai zon
Madu hkrai pyen pru pyen shang rai
Kyin bu nga ma ai
Masha a si hka yon hkyen mung
N mu lom ya
Shanhte n chye ai
Hkrung nga ta ai gasha jan
Shanhte na langai tai nna
Tinang ganu hte gade no gahte mayu
(2)
Nu go gatnyeng tai nna pyen mat wa ai re
Shi gara hku rai tim
Wa a ga madat nna
Dagok na tsi hte ahtang ni hpe
Kyet la ai hkum hte
Htot la ai hta n-ga
Wa a jahtum na myiprui si mung
La mat wa sai
Bai htingra ta, htingra ta na nampan
Simai sun namsi hpun ni mung
Gaga nta ga de htot kau sai
Dai nta grupyin go hka shi hte hkauna rai
Yisun hkauna hta hkai ton ai go
Wa sha ra ai namsi namso simai hte
Wa a gabu hpa rai nga ai
Hka hta n-goi la-tum mahkrai hkrai ton
Wa nta ting na nga wanong dun nna
Lawan wan shi hte
Sa hkrum la na
Shi re majo
Matsat ning ting hpang hkrat ai wa
Hkrung nga yang
Myit hpung kro mat
BUGA NA NBUNG
Buga na nbung
Bum pungding e bung wa bung sa
Buga na mahkon mangui gut shabra
Gabye n ma ai hkumpup hkumpa mung no nga
Buga na nbung
Bum pungding e bung wa bung sa
Chyinghkai nu a shangu nta gut satsang
Galoi mung nsam n lai ai matsun mung no
Buga na nbung
Bum pungding e bung chyu bung
Nu a marung gut mago
Chyinghkai nu a wunyo myiman e
Lagrat gut shakap
Gale ai:Nhkum Bok
《Wunpong》hkumhpa laika go 1981 ning shata 8 pro 1 ya shani shalat hpang ai re. Laika shapro lakmat nambat 53-1028/I, shi go ya yang Miwa mung hta Jinghpo ni a tara shang ai hkumhpa hparat laika buk langai rai to nga ai, laning mi mali lang shapro nna, lado mi hta galang lang shapro ga ai, daining du yang 133 lang shapro lai wa sai.
《Wunpong》hkumhpa laika buk hta: Sumrai, ga shagop, kumyai, mabyin masa, htunghking ningli, labau lara, maumui mausa, machye machyang, shiga, sumla, datbung re laika ngau ni bang ga ai.
Hkringdat: Sakhkung mungdo Mangshi Yungham gat lam 14-41,
《Wunpong》ka shinggyin hpung mangshi
芒市勇罕街14-41号
Laika ngau shagun jo hkringdat: 784655328@qq.com
Chyenan: 0692-2121820
Mu madu:Hpaudo Bok Tong


text:
时间:2017-03-25 10:44:00 来源:德宏团结报
№119 Pati masha ningbo ganbu ni seng ang dodan tot lai nna htunghkang lamang, asat tara ubadi tara hkan lamang hta hkan jehpre galo lom, seng ang buga shara rungdap shing nrai rungdap de shana, hpyi nyem tsun, shing nrai gaga ladat hku nna htunghkang lamang, asat tara ubadi tara hkan lamang hkan shanut ai rai yang, masa nau n song ai hpe go, na-du sadi ga jo ai ari jo na. Masa loi song ai hpe go, pati hpung gata na aya dom kau ya shing nrai pati hpung n shapro kau ai yu maram ari jo na.Masa na-du ai hpe go, pati jahpan shapro kau ai ari jo na.
Pati masha ningbo ganbu ni sengang dodan tot lai nna shawa ja gumhpro gam garan, mu masing jep dinglun, asuya ni shakon shagrau kumhpa jo re lamang ni hta hkan jehpre galo lom nna, sum gaba hkrum shangun shing nrai n-gaja ai mu shapro dat ai hpe go, lahta na dodan ko hkan nna lajang na.
№120 Pati hpongchyom ni a ganbu lata lang, asat tara jep sagon re hte seng ai garai n shabra ai mu lam shing nrai gaga machyi shim ra ai mu lam ni hpe tsun shakra, tsun shamong shing nrai lagu la re hpe go, sadi ga jo shing nrai na-du sadi ga jo ai ari jo na. Masa loi song ai hpe go pati hpung gata na aya dom kau ya shing nrai pati n shapro kau ai yu maram ai ari jo na. Masa na-du ai hpe go pati jahpan shapro kau ai ari jo na.
Madu hkrai Pati hpongchyom ni a ganbu lata lang, asat tara jep sagon re hte seng hkra ai laika ngau ni makoi ton ai ni hpe go, masa loi song ai rai yang, sadi ga jo shing nrai na-du sadi ga jo ai ari jo na. Masa na-du ai hpe go, pati hpung gata na aya dom kau ya ai ari jo na.


text:
Maumwi 70: Yona Hte Nga Kaba
Hka kata na masha wa hpe yu yu mu. Shi kyin dut hkrum nga ai nrai ni? Nga kaba gaw shi hpe mayu kau na sha rai sai. Shi gaw kadai wa re ai hpe chye ma ni? Shi a amying hpe Yona nga ma ai. Shi gaw gara hku nna ndai zawn kyin dut hkrun ai kun? Yu yu ga.
Yona gaw Yehowa a myihtoi langai mi re. Myihtoi Elisha si mat ai hpang kade nna yang Yehowa gaw Yona hpe tsun ai: ‘Ninewe mare kaba de sa wa u; dai masha ni gaw grai nhkru ai amu galaw ma ai; dai lam hte seng nna shanhte hpe sa tsun u,’ nga nna shi hpe shangun dat ai.
Raitimung Yona nkam sa ai. Dai majaw Ninewe mare hte shai nna kaga shara de sa wa na matu sanghpawli langai mi hta lung jawn ai. Yona rawt hprawng ai hpe Yehowa n ra ai. Dai rai nna nbung laru kaba shabyin dat ai. Nbung laru kaba grai ja ai majaw sanghpaw li kanoi noi lup mat ai. Sanghpaw la ni hkrit ma ai majaw shanhte a karai kaw akyu hpyi ma ai.
Hpang jahtum e Yona tsun ai: ‘Ngai gaw sumsing lamu hte ginding aga hpe hpan da ai Karai Kasang Yehowa hpe nawku nngai. Yehowa shangun ai amu hpe n-galaw ai sha ngai hprawng hkawm nngai,’ nga ai. Shing nga jang sanghpaw la ni gaw: ‘Nbung laru sim mat na matu, nang hpe anhte kaning di na kun?’ nga nna tsun ai.
‘Ngai hpe panglai hka hta jahkrat bang dat mu. Nbung laru sim mat na re,’ nga nna Yona tsun ai. Sanghpaw la ni dai zawn n kam galaw ai. Raitimung nbung laru grau nna laja wa ai majaw hpang jahtum e, Yona hpe sanghpawli ntsa kaw nna jahkrat dat ma ai. Nbung laru koi mat nna, namukdara mung sim mat wa ai.
Yona hka hta lup mat wa ai hte nga kaba gaw shi hpe mayu kau ai. Raitimung Yona n si ai. Nga kaba a kan hta masum ya masum na rawng nga ai. Yehowa a ga hpe n madat nna Ninewe mare de n sa ai hpe Yona grai myit malai lu ai. Dai majaw shi hpa galaw ai hpe chye a ni?
Yona gaw Yehowa karum la na matu akyu hpyi ai. Dai rai nna Yehowa gaw Yona hpe nga kaba e hkarang de nhpat shapraw shangun ai. Dai hpang e, Yona gaw Ninewe mare de sa wa ai. Yehowa shangun ai amu hpe galaw na matu kade daram ahkyak ai lam hpe kasi n madun nga a ni?
Yona laika.


text:
Chyum Laika Sharin Ya Ai Lam Ni
Chyum Laika gaw, prat hte seng nna yak dik ai ga san ni hpe kaja htum mahtai jaw lu ai. Chyum Laika gaw, teng sha akyu nga ai laika buk langai re ai lam, tsa ban shaning law law hte ya aten du hkra sakse madun nga ai. Ndai daw hta, nang hpa majaw Chyum Laika hpe kam mai ai, Chyum Laika kaw nna kaja htum lam ni hpe gara hku lu mai ai, Chyum Laika gaw kade daram tatut re ai lam ni hpe mu wa na re.—2 Timohti 3:16, 17.
Lu Mai Ai Ni
CHYUM LAIKA GA SAN NI A MAHTAI
Chyoi Pra Ai Wenyi Gaw Hpa Rai A Ta?
Chyum Laika hta chyoi pra ai wenyi hpe Karai Kasang a “lata” ngu nna tsun da ai.
CHYUM LAIKA GA SAN NI A MAHTAI
Chyoi Pra Ai Wenyi Gaw Hpa Rai A Ta?
Chyum Laika hta chyoi pra ai wenyi hpe Karai Kasang a “lata” ngu nna tsun da ai.
Chyum Laika Hta Gara Hku Tsun Da Ai Kun?
Chyum Laika Ga San Ni A Mahtai
Karai Kasang, Yesu, kun dinghku, yakhkak jamjau hte kaga ga san ni hte seng nna Chyum Laika mahtai ni hpe hkaja yu u.
Chyum Laika Anhte Hpe Hpa Sharin Ya Ai Kun?
Ndai Chyum Laika hkaja ai laika buk gaw anhte Chyum Laika hpe atsawm chye na na matu karum ya ai. Dai hta, anhte hpa majaw yakhkak jamjau ai, si mat ai masha ni hpa byin mat ai, ngwi pyaw ai dinghku byin hkra gara hku galaw na, zawn re ai mahtai ni lawm ai.
Yehowa Sakse Ni hte Chyum Laika Hkaja U
Chyum Laika Hpe Hpa Majaw Hkaja Ra Ai Kun?—Galu
Chyum Laika gaw mungkan ting na, masha wan law law chye mayu ai, ahkyak ai gasan ni a mahtai hpe tsun dan ai. Nang mung chye mayu ai kun?
Chyum Laika Hkaja Na Matu Hpyi Shawn U
Nang rau ai aten hte, shara kaw Chyum Laika hkaja na matu hpyi shawn u.


text:
时间:2016-09-07 09:07:46 来源:1981 ning lado 2《Wunpong》
KAWA POT A TSAM N-GUN
Maran No Seng
Shinggyim masha,
Zingri ai kam mara,
Asi asat,
Gahtam azat.
Sharo nat shagu,
Ngaishu ngaisha ni ma hkra.
Raitim,
Myit go n si nngai.
Nye a hkum ko nna,
Ginru ginsa bai shapra,
Ruyak mi hkrum tim,
Maku shangai na myit da-ting nsim.
Laning mi kau mi shatut,
Shaning shanang dangam shakut,
Nye a myu hpe shawum shaja,
Nbyin byin hkra shaja na.
Kawa pot ndai zon shaga,
Nsen n pru tim ngoi ai na,
Shi a myit atsam wa,
Ngai hpe n-gun jo ya nga,
Nye a prat ndai hte,
Myu hpe masat masa na oi.
《Wunpong》hkumhpa laika go 1981 ning shata 8 pro 1 ya shani shalat hpang ai re. Laika shapro lakmat nambat 53-1028/I, shi go ya yang Miwa mung hta Jinghpo ni a tara shang ai hkumhpa hparat laika buk langai rai to nga ai, laning mi mali lang shapro nna, lado mi hta galang lang shapro ga ai, daining du yang 133 lang shapro lai wa sai.
《Wunpong》hkumhpa laika buk hta: Sumrai, ga shagop, kum yai, mabyin masa, htunghking ningli, labau lara, maumui mausa, machye machyang, shiga, sumla, datbung re laika ngau ni bang ga ai.
Laika ngau shagun jo hkringdat: 784655328@qq.com
Hkringdat: Sakhkung mungdo Mangshi Yungham gat lam 14-41,
《Wunpong》ka shinggyin hpung
Chyenan: 0692-2121820
Mu madu:Hpaudo Bok Tong
Zazek nambai:678400
地址:芒市勇罕街14-41号
德宏州文联《文蚌》编辑部


text:
K.I.O.(KACHIN INDEPENDENCE ORGANIZATION)
K.I.A. (KACHIN INDEPENDENCE ARMY) HPAW MAT WA AI LAM
By Marip H. Naw Awn
1950 ning a hpang daw kaw nna Wunpawng ramma ni
mungmasa hta ram ram myi hpaw myitsu myit rawt wa magang nga sai. Grau
nna gaw lahta tsang hpaji sharin hkaja la lu ai ramma ni a lapran hta
mungmasa hprang wa ai madang ram ram tsaw wa nga sai. Wunpawng dakkasu
jawngma ni a kata e prat dep mungmasa shamu shamawt lam ni law law nga
wa sai rai nga ai.
1957 ning hte 1958 ning grup yin hta e Wunpawng dakkasu jawngma ni
ahkyak madung hku myit yu mang yu ai hta lawu de na lam ni mung lawm nga
ai.
1. Pang Lung Ga Sadi hte n bung n pre ai hku PH.S.P.L. asuya a hkrang shapraw sa wa ai lam.
2. HP.S.P.L. asuya gaw mungdaw ni hpe Colony, mayam jasat jasa hku
up sha nga ai lam (mung daw kata na nhprang kun rai ni hpe ra ai made
shaw la nna mungdaw rawt jat lam hpa n galaw ya ai majaw ndai hku tsun
lu ai lam rai nga ai.)
3. Munghpawm Asuya gaw mungdaw ni hpe sut masa, mungmasa hte
shinggyim nga sat masa ni hta laba ga-up jum tek kau nhtawm amyu kaji ni
mat mat hkra ladat amyu myu shaw let up hkang nga ai lam.
4. Mungdaw ni hten run grit nem wa nga timung Myen amyu sha ni law
malawng shanu nga ai Myen Mung ginra daw rawt jat, hkik hkam galu kaba
jang ram sai ngu ai masa hpe HP.S.P.L. asuya magra jum hkrang shapraw wa
ai lam. (Wunpawng Mungdan daw chyen ni rai nga ai U-di U-ga Lai Sai ga
hpe Myen Mung de pawng bang la kau ya ai, Hpi Maw, Gaw Lang, Kang Hpang
hpe Miwa Mung de dut sha kau ya ai kumla ni hpe yu nna mung lahta na hte
maren tsun lu nga ai.)
Lahta na lam ni hte seng nna rawt jat ai Wunpawng dakkasu jawngma
ni gaw ta tut mungmasa bungli galaw nga ai Wunpawng salang ni hpe HP.S.
P.L. asuya hte mungmasa ku ntsa e Paliman kata dara na hku law law lang
shadut hpaji jaw yu nga masai.
Raitimung mungmasa salang ni hku nna lam amyu myu a majaw jawngma
ni hpaji jaw ai lam hpe ta tut hkrang shapraw sa wa lu ai lam n nga ai.
Ndai lam gaw Wunpawng sha ni a lu ging ai ahkaw ahkang ni hpe Myen Mung
asuya hte mungmasa ku n tsa e gasat dara nna sha gara hku mung nmai byin
sai ngu ai hpe adan aleng wan dan ai hte bung nga ai. Mabyin masa ndai
ni gaw lam mi hku tsun yang, Wunpawng sha ni a ahkaw ahkang hpe laknak
lang rawt malan nna sha lu la mai sai lam ja ja madi madun ai hte bung
nga sai. Dai zawn re ai mabyin masa ni e htu ganawng ai hte maren
Wunpawng dak kasu ramma ni gaw Munghpawm HP.S.P.L. asuya hpe laknak lang
rawt malan nna Wunpawng sha ni lu ging ai shinggyim ahkaw ahkang ni hpe
gasat la na matu tawk hprut dawdan dat masai.
7 MAJAN (7 STARS) HPUNG HPAW AI LAM
1957 ning kaw nna Rangoon dakkasu Wunpawng jawngma ni gaw laknak
lang rawt malan hpung hpaw na matu tau hkyen lajang hpang wa masai. Tau
hkyen lajang ai lam ma hkra hpe lit la galaw gun hpai sa wa lu na matu
ningshawng hpung langai hpe 1957 ning htum wa de hpaw shabawn dat masai.
Dai hpung hpe 7 Majan Hpung (7 Stars)’ngu nna shing teng masat jaw
masai.
Hpung salang marai 7 san da ai hpung rai n htawm shana ningsin kaba
7 Majan shagan pru ten hta she shim dik ai hku bawngban zuphpawng galaw
nna woi shamu shamawt ai hpung re ai majaw dai hpung hpe 7 Majan Hpung’
ngu shamying ma ai. Dai hpung gaw K.I.O. a ningshawng hpung ngu yang
mung n shut nga ai. Hpa majaw nga yang hpang e dai hpung kaw nna K.I.O.
matut paw pru wa sai majaw rai nga ai.
Dai hpung hta lawm ai salang ni gaw:-
1. Salang Zau Tu. (Ningbaw)
2. Salang Hpauyu Tu Lum (Shawng na Amu Madu)
3. Salang Mali Zup Zau Mai.(Hpang e galai ai Amu Madu)
4. Salang Pung Shwe Zau Seng (Hpung Salang)
5. Salang K.D. Brang Gam (Hpung Salang)
6. Salang Na Hpaw Gun Jawng (Hpung Salang)
7. Salang Malang Shawng (Hpung Salang) ni rai nga ma ai.
Dai Salang ni hta na hpung ningbaw tai ai Salang Zau Tu gaw hpang e
K.I.A. Dap Awn Daju, V.C.S. (Vice Chief of Staff) byin wa sai. Dai
magam bungli gunhpai nga yang 1975 ning hta hkrat sum mat wa sai. Salang
Mali Zup Zau Mai* gaw ya e K.I.O. Ginjaw Ningtau Tingnyang Up hte
K.I.A. Dap, Dap Awn Daju, C.S. (Chief of Staff ) bungli gunhpai nga ai
Du Kaba Zau Mairainga ai.
*2001 February 20 ya shani kaw na hkring sa mat sai.
Salang Pung Shwe Zau Seng gaw K.I.O. hpaw ai hpang K.I.O. a shawng
nnan lang na Ninggawn Amu Madu (Gen. Secretary of K.I.O., Central
Committee) bungli gunhpai nna Du Kaba Zau Tu hte rau 1975 ning hta rawt
malan ginra shara mi kaw hkrat sum mat sai Salang Kaba Pung Shwe Zau
Seng rai nga ai.
Dai 7 Majan Hpung hta lawm ai salang ni gaw ngang kang ai myit
dawdan lam hte dam lada ai hku masing jahkrat nhtawm hpung a shamu
shamawt lam ni hpe woi galaw hpang mat wa masai. Shawng nnan e mungshawa
daw tsa a myit hpe chye lu na matu mungshawa lapran de shang nhtawm
sawk sagawn ma ai. Dai zawn shanhte mungshawa a myit hpe manaw yu ai
shaloi bum nga masha, yi sun hkauna masha hte matsan masha gaw yawng ngu
na daram rawt malan hpung hpe tsep kawp madi shadaw ai lam mu chye lu
masai. HP.S.P.L. asuya amu gun Wunpawng sha ni mung law malawng gaw
n-gup aga hte myit masin hku nna rawt malan hpung hpe aja awa madi
shadaw n-gun jaw ma ai. Dai zawn n-gun madung rai nga ai mungshawa a
teng man ai madi shadaw lam hpe lu tawn sai majaw 7 Majan hpung salang
ni gaw grau grau myit n-gun rawt ai hte rawtmalan bungli ni hpe da ting
sa wa masai.
Kaga amyu sha ni a n-gun jaw madi shadaw lam hpe lu la na matu hte
rawt malan hpaji hka ja la na matu 7 Majan Hpung Ningbaw Salang Zau Tu
hte Amu Madu Salang Mali Zup Zau Mai yan gaw 1958- 1959 ning jawng dat
laman hta shawng shawng kaw nna rawt malan nga sai Kayin rawt malan
hpyendap de sa du masai. Kayin rawt malan hpyen dap kawn na bai nhtang
du wa ai hpang 7 Majan hpung salang ni langai hte langai bungli lit
garan nhtawm hpaji hkaja mat wa masai. Salang Zau Tu gaw hpyen lam hkaja
sai. Salang Mali Zup Zau Mai gaw up hkang lam hkaja nhtawm Salang Pung
Shwe Zau Seng gaw mungmasa lam hkaja la nu ai.
Shingrai 7 Majan salang ni gaw shanhte a kata tau hkyen lajang lam
hkum tsup wa sai hte shanhte hpaw sa wa na laknak lang rawt malan hpung
hpe ta tut woi awn na myitsu ningbaw langai jawm tam masai. Yawng myit
hkrum ai hte 7 Majan hpung ningbaw Salang Zau Tu a kahpu Du Kaba Zau
Seng hpe ningbaw tang san masai.
Dai ten hta Du Kaba Zau Seng gaw Kaya rawt malan hpyen dap, Dap Ba
1, Maw Chi Maing, kaw dap up galaw nga ai rai. Du Kaba Zau Seng gaw
Britisha prat English tsang 10 awng tawn ai, hpaji chye masha langai mi
rai nga ai. Britisha prat hta hpyen shang nna Kai Chyan Du (I.O.) bungli
gun hpai yu sai. Dai hpang 1949 ning Du Kaba Naw Seng P.N.D.F. hpaw ai
shaloi Dap Ba 1, (1st. Bde.) hta Major hte B.M. bungli gunhpai lai wa
sai. 1950 ning hta Du Kaba Naw Seng hte hpung ni Miwa Mung de shang mat
wa ai shaloi machyi kaba hkrum nna lam e hkring nga mat nu ai. Machyi
mai ai hpang Kayin rawt malan dap de du mat wa nu ai. Dai hpang Kaya
rawt malan dap kaw rawt malan bungli matut gunhpai nga ai wa rai nga ai.
Shi gaw prat dep hpaji chye nhtawm ta tut rawt malan bungli hpe aten
galu gunhpai yu sai re ai majaw Wunpawng sha ni a matu kamhpa ging ai
rawt malan ningbaw langai mi byin tai lu na ngu myit mada kamhpa ai
majaw 7 Majan hpung kaw nna shi hpe jawm lata sai
lam
rai nga ai.
7 Majan hpung ni gaw shanhte yaw shatawng shada ai lam, shanhte
myitmang ai lam, shanhte dawdan ai lam ni hkum tsup hpe Du Kaba Zau Seng
hpang de laika hte bawngban jahkrup dat masai. Du Kaba Zau Seng mung 7
Majan hpung ni lajin dat ai lam hpe hkap la sai lam, raitimung laknak
lang rawt malan hpung langai hpaw sa wa na ngu ai gaw n loi ai majaw shi
hku nna myitsu ai Wunpawng Salang law law hte naw bawngban yu ra ai lam
shiga htang shana dat u ai. 7 Majan hpung salang ni mung shi ra
sharawng ai hte maren Du Kaba Zau Seng hpe myitsu ai Wunpawng salang ni
hte jahkrum ya masai.
1959 ning hta Du Kaba Zau Seng, Salang Zau Tu, Salang Pung Shwe Zau
Seng ni Myitkyina mare de du lung wa masai. Shanhte gaw Myitkyina de du
ai shaloi 7 Majan hpung Amu Madu Salang Zau Mai, K.B.H.S. jawng up Sara
Kaba Brang Seng hte kaga Wunpawng myitsu salang ni lawm nna bawngban
zup hpawng galaw masai. Dai zuphpawng hta salang yawng myit hkrum ai hte
Wunpawng laknak lang rawt malan hpung hpaw sa wa nna rawt malan hpyen
dap hpaw shagreng mat wa na lam dawdan masai. Bai, Du Kaba Zau Seng hpe
rawt malan hpung ningbaw tang san nhtawm 1960 ning hta nam rawng hpang
na hku yawng myit hkrum masat masai.
Nnan nam rawng hpang wa ai shaloi arang shatai na matu Du Kaba Zau
Seng lu tawn ai sinat hpan hkum lau 40 gumhpraw sen 30 hte tut hkai jak
(W/T Jak) langai hpe sa la na dawdan masai. Dai arung arai ni hpe
Kothoolei 5th. Bde. Dap Up Du Kaba Lin Htin a lata hta ap da ai rai nga
lu ai. Dai arung arai ni hpe sa la na matu Gyung Dau hte Lahkaw yan hpe
Kayin Mung de dat masai. Dai yan hpe Myen ni Rangoon kaw hkap rim la kau
ya ai gaw dai ni naten shiga n na lu mat sai. Dai marai 2 hpe Myen ni
lu rim la nna shiga brawng mat ai jaw e dingbai dingna law mat nna 1960
ning hta nam rawng hpang na ngu ai masing hten run mat nga sai. Dai zawn
re ai dingbai dingna a majaw Wunpawng myu tsaw salang ni gaw rawt malan
npawt nhpang de gaw la na manghkang kaba hte hkrum kadup masai.
Raitimung shanhte gaw myit n daw ai sha byin mai na ladat amyu myu tam
sawk yu masai.
Wunpawng uhpawng kata laknak lang rawt malan majan langai bai paw
pru ra sai lam hpe ma byin tara e nan hpyi shawn ya nga sai hte maren
mungshawa a n-gun jaw, madi shadaw lam ni hpe tsep kawp lu tawn sai re
majaw Wunpawng myutsaw salang ni gaw aten n garawt nga ai sha ayak ahkak
law law a lapran e mai byin ai madang hte Wunpawng myutsaw dap snr.
Wunpawng rawt malan hpyen dap hpe hpaw hpang na matu tawk sek dawdan dat
masai.
Rawt malan hpung hpe hpaw hpang na matu Du Kaba Zau Seng gaw 1961
ning February shata praw 5 ya shani lit nga ai salang ni hte lahta Sam
Mung daw, Lashio mare Lunglaw Pa kaw zuphpawng galaw nu ai. Dai
zuphpawng hta du dung lawm ai salang ma hkra myit mang langai, nsen
langai hte “Wunpawng Mungdan Shanglawt Hpung, K.I.O.” hpe hpaw shabawn
dat masai. Bai, matut nna “Wunpawng Mungdan Shanglawt Hpyen Dap (K.I.A.)
hpe mung awng dang ai hte hpaw dat masai. Dai hta mung, ningbaw hku nna
Du Kaba Zau Seng hpe sha jawm tang sharawt nhtawm shi a ningtau hku nna
Salang Zau Tu hpe tang sharawt masai. Dai zawn K.I.O.hte K.I.A. hpe
awng dang ai hte hpaw shabawn dat lu sai re majaw, dai shani February 5
ya hpe Wunpawng sha ni a “Rawt Malan Nhtoi’ shani ngu masat tawn masai.
Dai zuphpawng gaw Wunpawng labau hta ahkyak dik ai zuphpawng langai
mi rai nga ai ngu tsun lu nga ai. Hpa majaw nga yang du na aten na
Wunpawng sha ni a kam maka ni hpe jum tek hparan sa wa na Wunpawng rawt
malan majan hpe dai zuphpawng hta hpaw hpang dat lu ai majaw rai nga ai.
Dai shani kaw nna Wunpawng sha ni a laknak lang rawt malan majan gaw
mungkan hta shingna gayat hkra mat wa sai rai.
Ref: Marip H. Naw Awn.,Laika., Wunpawng Labau Ginshi


text:
Ga San 5
Jawng Hta Dang Sha Hkrum Yang Hpa Galaw Na Kun?
NANG NGA YANG HPA GALAW NA?
Ndai mabyin hpe shingran yu u: Thomas gaw dai ni jawng n kam sa ai. Hpawt ni mung n kam sa ai, galoi mung n kam sa sai. Jawng kaw na manang ni gaw shi a lam n teng n man ai hku hkan tsun ma ai. Lai wa sai shata masum kaw nna dai hku byin hpang wa ai re. Rai nkai mying ni mung jaw ai. Kalang lang, Thomas lata kaw na laika buk ni hkrat mat hkra ding sang galaw ma ai. Marai langai ngai gaw hpang kaw na shi hpe kanawng dat ai. Shi kayin yu dat yang, n chye masu su nga ma ai. Mani gaw grau sawng wa sai. Dang sha ai wa gaw Thomas hpe internet hku nna hkrit shama ai laika sa wa ai.
Nang Thomas shara kaw rai yang gara hku galaw na kun?
BAI MYIT YU U
Nang hpa mung n galaw lu ai gaw n re. Dang sha ai wa hpe lata n lawm ai sha bai htang lu ai. Gara hku kun?
BAI HKUM GALAW. Chyum Laika hta ndai hku tsun da ai: “Angawk ai wa gaw, shi myit mamyit shapraw dan nga ai; Hpaji rawng ai wa gaw, aten n du dingsa ip da nga ai.” (Ga Shagawp 29:11) Dang lu ai daram myit hpe asim sha da nna hpa n byin ai zawn nga yang, dang sha ai wa gaw nang hpe shala mayu sana n re.
MATAI HKUM HTANG. Chyum Laika hta ndai hku tsun ai: “N kaja ai a majaw, n kaja ai hku kadai hpe mung hkum tai mu.” (Roma 12:17) Matai bai htang ai gaw masa hpe grau sawng shangun ai.
MANGHKANG LAPRAN HKUM SHANG. Chyum Laika hta ndai hku tsun da ai: “Hpaji rawng ai wa gaw, n kaja ai hpe tau chye nna, koi kau nga ai.” (Ga Shagawp 22:3) Dang sha chye ai ni hte dang sha hkrum na masa nga ai shara ni hpe dang lu ai daram koi yen u.
SHANHTE N MYIT MADA DA AI HKU BAI HTANG U. Chyum Laika hta ndai hku tsun da ai: “Si mani hte htan ai ga gaw, myit kahtet ai hpe shakawp ya nga ai.” (Ga Shagawp 15:1) Shanhte tsun ai ga hpe mani hpa pyi galaw mai ai. Dang sha ai wa gaw nang hpe ‘shabuk’ ngu shaga yang, ahkyak n la ai sha “re, ngai loi mi naw shayawm ra ai” ngu nna tsun mai ai.
KAGA DE PRU MAT U. “Hpa n tsun ai sha kaga de pru mat ai gaw nang hpe ginjang ai wa hta nang gaw grau nna kung hpan ai hpe madun dan ai. Dang sha ai ni hta n nga ai atsam re ai, myit hkang lu ai atsam hpe nang madun nga ai re” nga nna asak 19 ning re ai Nora tsun ai.—2 Timohti 2:24.
TINANG HKUM TINANG KAM AI MYIT NGA HKRA GALAW U. Dang sha ai ni gaw tinang hkum tinang kam ai myit n nga ai ni, hkrit chye ai ni hpe dang sha ma ai. Raitim, shanhte dang sha ai hpe n hkrit ai ni hpe gaw koi yen ma ai.
MARAI LANGAI NGAI HPE TSUN DAN U. “Kadai rai ti mung dang sha hkrum yang tsun dan ra ai. Dai gaw galaw ging ai amu re. Kaga masha ni hpe matut nna n dang sha na matu pat shing dang kau ai mung re” nga nna jawng sara galaw wa ai marai langai tsun ai.


text:
Karai A Mungga Kaw Na Sut Gan Ni | Esaia 17-23
Ahkaw Ahkang Hpe Shut Ai Hku Lang Ai Gaw Ahkang Aya Sum Chye
Shebna gaw Hkawhkam Hezekia a nta hpe up ai “kunhting wa” re. Mungdan hta hkawhkam wa ngut yang shi kaba htum rai nna, shi kaw nna grai myit mada da ai.
22:15, 16
Shebna gaw Yehowa a masha ni ra kadawn ai lam ni hpe yu lanu lahku ging
Shi a arawng sadang lu na matu sha galaw wa
22:20-22
Yehowa gaw Shebna a malai Eliakim hpe lata
Eliakim gaw “Dawi dap nta a sumsaw” hpe lu; Dai gaw ahkaw ahkang lu ai hpe tsun ai re
Myit Yu U: Shebna gaw shi a ahkaw ahkang hte kaga masha ni hpe gara hku karum ya ging ai kun?


text:
时间:2017-05-28 11:21:32 来源:德宏团结报
1.Kara masit ai asat. Ta latsa ni hpe loi lagra la nna, gahtan ko nna du krung du hkra 9 lang masit sit rai jang, kara lu sakya ai hta n-ga, sai hkrang tsom wa lu nga ai.
2. Myiman masop shapri ai sat.Na labying anut, yat yat sha myi ko hte ladi dirung ahkut, mayut chyai rai yang hkamja lam nga ai.
3.Galoi mung ana gang yang, hkamja na matu akyu rong nga ai.
4.Wa akok ai sat. N-gun loi dat nna lahta wa akok yang, wan gang na matu akyu rong ai.
5.Myi tum hpe hkra de nna pai maga de 14 lang gayin, pai de nna hkra maga de 14 lang bai gayin, dai hpang myi di kau nhtom, chyahkring mi rai jang myi agajong sha sha hpo dat rai jang myi san tsom chye ai.
6.Nshang shapyan ai sat. laika ka ai aten hkying 1~2 du ai hpang, nshang hpe shapyan la la rai yang,hkum ting na sai hkom gaja ai hku lu awai la nga ai.
7.Dingto gahkam la la re ai asat.Bungli galo kyin dut wa ai shaloi gahkam la yang, sinda lu shapyan la nna, E-yanghuahtan nsa dat hpe sa shapro, Yanghkyi nsa hpe lu marop la rai nga ai, shaloi puba stomra sim lu nga ai.
8.Ta latsa shamot chyai ai sat. Ta latsa ni hpe letup dat, shapyan dat yu di chyai, yungnu ko nna npot sharot nna yunghkyi ko du hkra hkintum dat, bai shapyan di chyai rai yang, salum ana ok machyi wan a hpe lu htang nga ai.


text:
DAW 10
Galoi Mung Madat Mara Ai Yesu
Nu yan Wa a ga hpe ayan madat na matu loi ai i?— Kalang lang gaw yak na re. Yesu gaw kadai na ga hpe madat ai rai?— Shi a Kanu yan Kawa hte Yehowa a ga hpe madat ai. Shi a kasi hpe anhte chye da yang, yak ai aten hta pyi, Nu yan Wa a ga hpe madat mara lu na re. Yesu a lam hpe hti yu ga.
Yesu mungkan ga de n sa shi yang, sumsing lamu hta shi a Kawa Yehowa hte rau nga ai. Ga ntsa hta mung Yesu kaw Kanu Kawa nga ai. Shan yan gaw Yosep hte Mari re. Shan yan Yesu a Kanu Kawa gara hku byin wa ai kun?—
Yehowa gaw mau hpa lam hte sumsing lamu na Yesu a asak hpe Mari a kan kata bang dat ya ai. Kaga ma ni zawn, Yesu mung Mari a kan hta kaba wa nna, shata 9 daram na ai hpang mungkan ntsa hta Yesu shangai wa ai. Dai hku nna Mari hte Yosep gaw, ga ntsa na Yesu a Kanu Kawa byin wa ai.
Yesu asak 12 ning du ai shaloi, shi a Kawa Yehowa hpe kade daram tsawra ai lam madun wa ai. Dai gaw, Yesu hte shi a nta masha ni, grai tsan ai Yerusalem mare de, Shalai Wa Ai Poi sa ai shaloi byin ai re. Nta de bai wa ai lam hta, Yosep hte Mari gaw Yesu hpe n mu ma ai. Yesu gara de du mat ai kun?—
Nawku htingnu hta Yesu hpa majaw nga nga ai kun?
Yosep hte Mari gaw Yesu hpe tam na matu, Yerusalem de lawan wan bai n htang sa ai. Yesu hpe tam n mu ai majaw, grai myit tsang nga ma ai. Masum ya na ai hpang she nawku htingnu kata hta mu ma ai. Nawku htingnu hta Yesu hpa majaw nga nga ai kun?— Dai shara hta, shi Kawa Yehowa a lam sharin la lu ai majaw re. Yehowa hpe tsawra nna, shi myit pyaw hkra gara hku galaw ra na hpe chye mayu ai. Shi masha kaba byin wa ai aten hta mung, Yehowa a ga ayan madat ai. Madat na matu nloi tim, madat yang tsinyam hkrum na hpe chye tim madat mara ai. Yosep hte Mari a ga hpe mung Yesu madat ai kun?— Madat ai ngu Chyum Laika hta tsun da ai.
Yesu kaw na hpa sharin la mai na ta?— Nu yan Wa a ga hpe, madat na matu yak ai aten hta mung, madat ra ai. Ma ni Nu yan Wa a ga madat na kun?—
Chyum Laika Hta Hti Yu U
Luka 1:30-35; 2:45-52
Ehpesu 6:1
Hebre 5:8


text:
May 22-28
Yeremia 44-48
Mahkawn 70 hte Akyu Hpyi
Ga Nhpaw (min. 3 (sh) yawm)
KARAI A MUNGGA KAW NA SUT GAN NI
“Galu Kaba Ai Lam, Na A Matu Hkum Tam Sanu”: (min. 10)
Yer. 45:2, 3—Baruk shut ai hku myit sumru ai majaw myit ru myit tsang wa (jr 104-105 ¶4-6)
Yer. 45:4, 5a—Yehowa gaw Baruk hpe tsawra myit hte sharai ya wa (jr 103 ¶2)
Yer. 45:5b—Baruk gaw shi asak hkrung lu hkra grau ahkyak ai lam hpe myit maju jung wa (w16.07 8 ¶6)
-
Wenyi Sut Gan Ni Hpe Sawk Sagawn Ai Lam: (min. 8)
Yer. 48:13—Moba masha ni gaw hpa majaw “Hkemosha hpara majaw, kaya” ma ai kun? (it-1-E 430)
Yer. 48:42—Moba ni hpe jahten na ngu ai Yehowa a shiga gaw, hpa majaw makam masham hpe shangang ya ai kun? (it-2-E 422 ¶2)
Ndai bat Chyum hti lamang hta Yehowa a lam hpa sharin la wa ai kun?
Ndai bat Chyum hti lamang kaw na gara wenyi sut gan ni hpe tam mu wa sai kun?
-
Chyum Hti Lamang: (min. 4 (sh) yawm) Yer. 47:1-7
HKAW TSUN BUNGLI HTA JAILANG U
Hkaw Tsun Ten: (min. 2 (sh) yawm) hf—Bai kawan na matu lam hpaw da u.
Bai Kawan Ai Lam: (min. 4 (sh) yawm) hf—Hpang kalang bai kawan na matu lam hpaw da u.
Chyum Ga Sharin: (min. 6 (sh) yawm) lv 199 ¶9-10—Chyum ga sharin hkrum nga ai mayak mahkak hte seng nna, sawk sagawn lu ai lam kadun dawk madun u.
HKRISTAN PRAT HKRUN LAM
Mahkawn 150
Ramma Ni E—Kaba La Ai Lam Ni Hpe Tinang A Matu Hkum Tam Mu: (min. 15) Ramma Ni A Ga San—Nye Prat Hpe Gara Hku Akyu Jashawn Na Kun?—Lai Wa Sai Aten Hpe Bai Maram Yu ngu ai video hpe madun nna bawngban u (VIDEO NI > Ramma Ni).
Hpung Chyum Laika Hkaja Hpawng: (min. 30) my maumwi. 93
Bai Maram Ai Lam Hte Hpang Na Bat A Matu Tau Hkrau Dinglik Ai Lam (min. 3)
Mahkawn 55 hte Akyu Hpyi


text:
时间:2017-05-28 11:09:32 来源:德宏团结报
Htingra lado hta ningtuk htok ai simai go myu 4 rai nga ai, htingra lado go hkum hkrang gata na ningtuk htok shapro kau nna sin hpe lawan jahkam shaja la na ten lado rai nga ai, mahtang ning- shung lado ting hta sau sau ai gahtet ai malu masha ni nau sha kau sai re nga yang, masha hkum hkrang gata hta “Ningtuk rai” song song mahkong bang ton kau sai, lado hkan ai namlo namlap simai nkau ni hpe htap htuk ai hku sha yang, ningtuk htok, pu madit ya kan sa pyo shangun rai nna, masha go azet atsang nga nna nga pyo wa lu sai.Ya lawu de jom yu yu ga!
Wosun: Wosun go gahtet shakop mayen shapro ai akyu rong nna, salum, apu, shatkan hkan na wan sat maza nsa jasan jaseng kau ya, sai shangap sai lagyi ya rai lu nga ai. Poi pyo lai nna chyaru lu shalo kau jang wosun lo sha ra ai, shing rai yang shat rin hkrang hte sin n-gun hpe sharai la lu sai.
Hkrang hpro: Hkrang hpro ko na lasa ni go pu madit ya, ningtuk htok shadut re akyu rong ai hta n-ga, masha hkum hkrang hpe dusat danbeji jashon la shadut ai akyu mung no rong nga ai.
Hkranghkyi pot: Hkranghkyi pot go gahtet shakop mayen shapro, shat rin kan sa shadut, n-gup jahpo hkumpai jahkam shaja, jahkru jasim mahka jahkoi ai tsi tsi akyu rong nga ai.
Shat htun rong nga nna kan chyabung, shat rin n gaja, n-gup n mu shat n kam sha rai yang, hkringhkyi pot gatsing ntsin shup lu yang mai ai. Hkranghkyi pot ko na gyezi sau go pukan shamu shadut dat ya lu ai majo, shat sha kam wa shangun, shat rin garum rai lu nga ai.
Hkranghkyi pot ko na shadung mui go sha hpa ko na shadung, sau hpe garan kau ya lu ai majo, sha hpa shadung hpe hkum hkrang de atsom jashon la shangun lu nga ai.
Kongkang: Kongkang go sai n- tsin ko na nau lo dinglai mat ai jit hkri hpe mai sharai kau ai majo, sin shanum gahtet shakop hkumpai jahkam shaja madi ja- hkoi ai akyu rong nga ai. Kongkang ko go lasa lo lo rong ai re nga yang, shat rin garum, pu shakum shamu shadut, pu hkan na ningtuk rai bungsan kau ya rai lu nga a


text:
Maumwi 2: Tsawm La Ai Sun Langai
Ndai sumla kaw na ginding aga hpe yu yu mu. Grai tsawm la nga ai. Tsingdu tsingman hte, ahpun ni, nampan hte, dusat ni hpe yu dat u. Magwi hte hkanghkyi kanang e, nga nga ai hpe mu a ni?
Ndai tsawm la ai sun gara hku nna byin wa ai hpe chye a ni? Anhte a matu ginding aga hpe Karai Kasang gara hku nna lajang ya ai hpe yu yu ga.
Shawng nnan hta hkarang ga hpe tsingdu pa hte ka-up dat ai. Dai hpang e hpun kaji ni, sumwum ni, hpun ni tu kaba wa jang ginding aga gaw tsawm htap wa ai. Raitimung tsawm htap nga na matu sha n rai. Anhte sha yang grai mu ai, lusha sha hpa law law hpe mung jaw ai.
Dai hpang e Karai Kasang gaw anga ni hpe hpan da nna, hka kata e nga shangun ai. Lamu ntsa e pyen na matu u ni hpe hpan da ai. Agwi ni, Nyau ni, Gumra ni, hpe mung hpan da ai. Dusat amyu kaba ni hte, dusat amyu kaji ni hpe mung hpan da ai; Nanhte a nta makau e, hpa dusat ni nga ma ni? Dai ni hpe Karai Kasang hpan twan da ai majaw, shi hpe chyeju dum yang kaja ai n re ani?
Hpang jahtum e, ginding aga shara langai mi hpe, laksan kaja hkra hpan da ai. Dai shara hpe Edin sun nga nna shamying ai da. Tsun shara nrawng hkra kaja ai. Amyu baw shagu tsawm la nga ai. Karai Kasang gaw shi hpan twan ai ndai sun zawn, ginding aga ting hta byin wa shangun mayu ai.
Raitimung ndai sun a sumla hpe bai kahtap nna yu yu mu. Hpa naw ra nga ai ngu ai hpe, Karai Kasang mu ai kun? Chye ani? Yu yu ga.
Ningpawt Ninghpang 1:11-15; 2:8, 9.


text:
Chyum Laika Hpe Nang Gara Hku Mu Mada Ai Rai?
Nang gara hku shadu ai kun?
Shinggyim masha ni a hpaji hte ka da ai laika buk.
Maumwi mausa laika buk.
Karai Kasang a mungga.
Chyum Laika Hta Tsun Da Ai Lam.
“Chyum Laika shagu hpe Karai Kasang shatsam ai hte ka da ai.”—2 Timohti 3:16, Kabu Gara Shiga Chyum Laika.
Chyum Laika Hta Na Nang Lu La Mai Ai Akyu Ni
Na a prat hte seng nna, ahkyak ai ga san ni a matu, myit shadik ya lu ai mahtai.—Ga Shagawp 2:1-5.
Na a prat hkrun lam hta kamhpa mai ai lam matsun ni.—Shakawn Kungdawn 119:105.
Htawm hpang prat a matu teng man ai myit mada shara.—Roma 15:4.
Chyum Laika Hta Tsun Da Ai Lam Ni Hpe Kam Mai A Ni?
Kam mai ai lam ni nga ai. Nkau mi gaw:
Na chying mau hpa, myit mang hkrum ai lam. Chyum Laika hpe Shaning 1,600 jan aten ladaw laman hta, masha 40 daram ka da ai. Shanhte law malawng gaw, langai hte langai n hkrum ga ma ai. Rai tim, Karai Kasang a mungdan lam hpe sha, madung tawn nna ka da ai majaw, Chyum Laika gaw shawng hpang myit mang hkrum ai re.
Dingman ai Chyum Laika ka ai ni. Labau ka sara ni gaw shanhte amyu ni a awng dang ai lam hpe sha ka ma ai. Rai timung, Chyum Laika ka ai ni gaw, tinang hte tinang amyu ni a hkrat sum ai lam hpe, dingman ai hku ka ma ai.—2 Hkawhkam Labau 36:15, 16; Shakawn Kungdawn 51:1-4.
Teng man ai myihtoi ga. Moi prat na Babelon mare kaba hkrat sum na lam hpe Chyum Laika hta, shaning 200 daram tau hkrau tsun da ai. (Esaia 13:17-22) Babelon mare gara hku hkrat sum na hpe sha n ga, awng dang na masha a mying hpe mung, tau hkrau tsun da ai.—Esaia 45:1-3.
Chyum Laika myihtoi ga law malawng gaw, kaji kajaw kaw nna hpring tsup lai wa sai. Dai majaw Chyum Laika gaw, Karai Kasang lam matsun ya nna ka tawn da ai hpe kam mai ai.—2 Petru 1:21.
Sumru Yu Ga
Chyum Laika gaw na a prat hpe gara hku akyu jaw lu na ta?
Ndai ga san a matu Chyum Laika mahtai hpe ESAIA 48:17, 18 hte 2 TIMOHTI 3:16, 17 hta mu lu ai.
GRAU NNA HKAJA
KARAI KASANG KAW NA KABU GARA SHIGA
Kabu Gara Shiga Gaw Teng Sha Karai Kasang Kaw Na Kun?
Chyum Laika shiga gaw teng ai hpe gara hku chye lu na ta?


text:
DAW 19
Sadi Dung Ai Hte Myitsu Ai Mayam Gaw Kadai Rai Ta?
Yesu gaw shi si na nhtoi ni wa ai aten hta Petru, Yaku, Yawhan, Andre ni hpe laksan ga shaga ai. Shi bai du na jahtum nhtoi a lamik kumla hte seng nna, shi ndai hku tau hkrau tsun ai: “Madu gaw shi a nta masha ni a ntsa e san tawn da nna, aten du jang shanhte hpe lu sha karan jaw lu na, sadi ai hte myit su ai mayam gaw, kadai wa rai nga a ta?” (Mahte 24:3, 45; Marku 13:3, 4) “Madu” re ai Yesu gaw, shi a sape ni hpe jahtum nhtoi laman hta, wenyi shat hpe ayan jaw sha na matu, mayam ngu ai hpung langai hpe, aya tang da na ngu ga sadi jaw ai. Ndai mayam hta kadai ni lawm a ta?
Shanhte gaw, namman chya hkrum ai Yesu a sape ni re. Dai “mayam” gaw namman chya hkrum ai hpunau nkau mi hte uhpung kaji langai hku nna hpawng de da ai Yehowa Sakse ni a Uphkang Hpung re. Shanhte gaw Yehowa hpe nawku ai ni hpe ten du wenyi lu sha jaw nga ai. Anhte gaw “aten du lu sha karan jaw” ai ndai sadi dung ai mayam hpe kamhpa nga ma ai.—Luka 12:42.
Shanhte gaw Karai Kasang a nta hpe hkang ya ai. (1 Timohti 3:15) Yesu gaw dai mayam hpe, Yehowa a uhpung uhpawng a ginding aga hte seng ai uhpung uhpawng hpe hkang na lit kaba hpe ap da ai. Dai hta manu dan sutgan ni, hkaw tsun bungli hpe lam matsun ai lam ni, hpung hku nna sharin achyin ya ai lam ni lawm ai. Anhte hta ra ai lam hpe ten du madi shadaw ya na matu, ‘Sadi dung ai hte myit su ai mayam’ gaw laili laika ni, hpung zuphpawng ni hte zuphpawng kaba lamang ni kaw na wenyi shat hpe garan jaw nga ai.
Ndai mayam gaw Chyum Laika a teng man ai lam hte, shanhte lu da ai hkaw tsun bungli lit ntsa sadi dung nna, ginding aga ntsa na Yesu a sutgan ni hpe lanu lahku ai hta myit su ma ai. (Kasa 10:42) Yehowa gaw masha law law hpe shi a sakse byin hkra galaw nga ai. Sadi dung ai hte myitsu ai mayam hku nna shanhte hpe wenyi shat nhpaw n-ya ndaw nhta hkyen lajang ya nga ai.—Esaia 60:22; 65:13.
Yesu gaw shi a sape ni hpe ten du lu sha jaw sha na matu kadai hpe aya tang da a ta?
Mayam gaw gara hku sadi dung nna myit su ai kun?


text:
TIMOHTI KAW SHAGUN DAT AI LAIKA LANGAI
1 Timohti 1
1 Anhte a Hkye hkrang la ai Madu Karai Kasang hte, anhte a myit mada shara rai nga ai Hkristu Yesu a htet da ai hte maren, Hkristu Yesu a kasa rai nga ai, ngai Pawlu gaw, dai makam masham hta nye a kasha majing rai nga ai Timohti hpe ga shana dat nngai.
2 Kawa Karai Kasang hte anhte a Madu Hkristu Yesu kaw na chyeju, matsan dum ai hte ngwi pyaw ai gaw, a nga nga u ga law.
3 Sharin shaga ai lam kaga n sharin la lu mu ga mung, makam masham hta jung nga ai Karai Kasang a shadaw shalan ai lam n shabyin ai sha,
4 ga law ga la shapraw ai maumawi ga hte n htum hkraw ai ahtik labau gawn ai hku hpe n hkan shachyut mu ga she, nang gaw masha nkau mi hpe daru jet kau na matu, ngai Makedoni mung de sa wa ai shaloi e Ehpesu mare e naw a nga nga na, nang hpe shadut jahkat sa de ai hte maren, naw nga nga u.
5 Dai daru jet kau ai ga a chyahtum chyawm gaw, san seng ai kraw lawang hte mai kaja nga ai myit nsam a tsaw ra ai hte, sawt ai n lawm ai makam masham nan, rai nga ai.
6 Dai lam hta na nkau mi gaw yit mat wa nna, kaman lila ga hpang de yawng mat wa ma ai;
7 shanhte gaw tara sara tai mayu ma ti mung, tinang nan hpa tsun nga ai hte, hpa lam hkap yau nga ai gaw, n chye na nga ma ai.
8 Marai langai ngai jep ai tara hpe sun ang ai hku sung nga a yang gaw, jep ai tara gaw mai kaja nga ai, anhte chye nga ga ai:
9 rai ti mung, ding hpring ai wa a matu mara jep ai tara tawn da nga ai n re ai sha, n tara ai ni, gumlau gumle re ai ni, tara n hkungga ai ni, yubak galaw ai ni, n chyoi n pra ai ni, ga n seng ai ni, kanu kawa hpe bye kau ai ni, masha sat ai ni;
10 hpye ai amu galaw ai ni, la shada tam ai ni, masha hpe lagu ai ni, masu magaw ga tsun ai ni, masu dagam ai ni hte san seng ai sharin shaga ai ga hte nhtan shai ai lam kaga naw nga a yang gaw, de a matu mara jep ai tara tawn da nga ai:
11 dai gaw ngai hkam la ai a rawng ai Karai Kasang a hpung shingkang madun ai kabu gara shi ga hte maren rai nga ai.
12 Ngai hpe kangka re ai wa nawn nna, dai aya hta ngai hpe dang da ai majaw, ngai hpe n-gun shaja ya ai, anhte a Madu Hkristu Yesu hpe nan, ngai shakawn kungdawn nngai.
13 Ngai chyawm gaw, shawng e shatan nhkan ai, zingri zingrat ai hte sheng mareng re ai wa rai nga nngai rai ti mung, n chye n chyang ai hte kam sham ai myit n rawng ai sha dai hpe galaw nngai majaw, matsan dum la ai ngai hkrum nngai:
14 Hkristu Yesu hte seng ai makam masham hte tsaw ra ai hte hpawn, anhte a Madu a chyeju gaw ladat hta lai hkra law htam wa sai.
15 Yubak kap ai ni hpe hkye hkrang la na matu mara, Hkristu Yesu gaw mungkan ga de du ra ai, nga ai ga gaw, kangka re ai hte gaja wa hkam la ging ai ga rai nga ai.
16 Dai yubak kap ai ni hta ngai mahtang yubak kaba htum ai wa rai nga nngai rai ti mung, Hkristu Yesu gaw shi a matsan dum ai yawng mayawng, ngai yubak kaba htum ai wa hpe madun dan lu nna, htani htana asak lu la hkra, hpang de shi hpe kam sham na ma ra ai ni a matu mara kumla tai na majaw, ngai hkum nan chyeju lu la ni ai.
17 Ya, htani htana re ai, n hten n mat chye ai, myi e n mu lu ai Hkawhkam ngu ai, Karai Kasang langai sha kaw, arawng sadang hte hpung shingkang gaw, htani htana prat dingsa e, a nga nga u ga law. Amen.
18 Ngai sha, Timohti e, nang hta ang nna lakap nga ai myihtoi ga hta hpa nna, makam masham hte mai kaja ai myit nsam rawng nga let, dai kaja ai gasat gala hpe nang gasat nga lu u ga, tawn da sai myihtoi ga hte maren, ndai daru jet kau na ahkang ngai nang hpe ap ya de ai.
19 Dai lam hte hpe nkau mi shinggan kau nna, makam masham li hta na bunghkup mat ma sai.
20 Shanhte hta Humeni yan Alesandru lawm ma ai rai nna, shan gaw shatan nhkan ga koi gam nga na sharin la mu ga, ngai shan hpe Satan a lata de ap kau ma se ai.


text:
Karai Kasang A Mungdan Gaw Hpa Rai Ta?
Nang gara hku chye na ai kun?
Myit masin kata hta nga ai lama ma kun?
Maumwi langai sha rai kun?
Sumsing lamu hta nga ai asuya kun?
CHYUM LAIKA HTA TSUN DA AI LAM
‘Sumsing lamu na Karai Kasang gaw, prat dingsa e nhten n mat ai mungdan de da na.’—Daniela 2:44.
“Anhte hpe shadang sha jaw mi ai: shi a lahpa ntsa e up ai ahkang mara nga na.”—Esaia 9:5.
CHYUM LAIKA HTA NA NANG LU LA MAI AI AKYU NI
Ding man ai asuya langai kaw na nang akyu ara hkam la mai ai.—Esaia 48:17, 18.
Du na ra ai mungkan n nan hta, hkum tsup ai hkamja lam hte, ngwi pyaw ai asak aprat lu la na.—Shingran 21:3, 4.
CHYUM LAIKA HTA TSUN DA AI LAM NI HPE KAM MAI A NI?
Kam mai ai lam ni nga ai. Nkau mi gaw:
Karai Kasang a Mungdan galaw ya na lam ni hpe Yesu galaw dan ai. Yesu gaw shi a sape ni hpe, Karai Kasang a Mungdan du wa na matu hte, shi a myit ra ai hku mungkan ntsa hta, hpring tsup wa na matu akyu hpyi mu, nga nna sharin ya ai. (Mahte 6:9, 10) Dai akyu hpyi ga ni gara hku hpring tsup wa na hpe Yesu madun dan ai.
Yesu mungkan ga ntsa nga ai laman hta, kawsi hpang gara ai masha ni hpe jaw lu jaw sha ai, machyi ai ni hpe shamai ya ai, si ai masha ni hpe bai jahkrung ya ai. (Mahte 15:29-38; Yawhan 11:38-44) Htawm hpang prat hta, Karai Kasang Mungdan a Hkawhkam byin wa na Yesu gaw, Karai a Mungdan hta, masha ni a matu galaw ya na lam ni hpe, tau hkrau nna galaw dan ai.
—Shingran 11:15.
Mungkan a mabyin masa ni gaw, Karai Kasang a Mungdan du wa sana hpe, sakse madun nga ai. Karai Kasang a Mungdan gaw, mungkan hpe simsa hkra n galaw shi yang, mungkan ntsa hta majan, lu sha hku hku ai hte, n nang nawn ni byin wa na ngu nna Yesu tau hkrau tsun da ai.
—Mahte 24:3, 7.
Ya, dai lam ni byin nga sai. Dai majaw, kade n na yang, Karai Kasang a Mungdan gaw, dai manghkang ni yawng hpe, yeng seng kau ya sana ngu ai hpe kam mai ai.
SUMRU YU GA
Karai Kasang a Mungdan uphkang ai npu hta gara hku asak hkrung lu na ta?
Ndai ga san a matu Chyum Laika mahtai hpe SHAKAWN KUNGDAWN 37:29 hte ESAIA 65:21-23 hta mu lu ai.


text:
Maumwi 38: Kin Yu 12
Ndai masha ni hpai wa ai namsi ni hpe yu dat mu. Asi sumbaw ai tsabyi lakung langai mi, kade daram kaba ai hpe yu yu mu. Masha lahkawng shingtau nna, hpai wa ai. Sabyin si hte, Maihpang si hpe mung yu yu mu. Ndai daram tsawm ai namsi gara kaw na sa la wa ma ni? Hkanan mung kaw na re. Hkanan mung kaw e, Abraham, Isek hte, Yaku ni moi kalang mi nga lai wa ma ai hpe naw myit dum na re. Raitimung dai mung hta hku wa kaba du wa ai majaw, Yaku gaw shi a nta masha ni hte Egutu mung de htawt sa wa ma ai. Shaning 216 ning daram na ai hpang Mawshe gaw Israela masha ni hpe Hkanan mung de bai woi shaga sa wa ai. Israela masha ni Ka-de-sha ngu ai nam mali e du nga masai.
Hkanan mung hta e, nhkru ai masha ni nga nga ma ai. Dai majaw Mawshe gaw kin-yu 12 hpe shangun dat ai: ‘Dai mung hta masha kade daram nga ma ai hte, kade daram n-gun ja ma ai lam sa yu shangun ai. Nai mam hkai na matu, ga sau kaja n kaja ai hpe sa yu wa mu. Bai nhtang wa ai shaloi, namsi nkau mi la wa mu,’ nga nna htet dat ai.
Kin-yu ni mung Ka-de-sha de bai nhtang du wa ma ai shaloi, Mawshe hpe wa tsun dan ma ai: ‘Grai kaja ai mungdan re da.’ Mawshe hpe namsi nkau mi wa madun dan ma ai. Raitimung kin yu marai 10 ni gaw: ‘Dai mung hta nga ai masha ni gaw n-gun atsam kaba ma ai. Dai mung hpe madu la na matu shakut yang anhte si mat ma na re,’ nga nna wa tsun ma ai.
Dai ga hpe Israela masha ni na ma ai shaloi, hkrit mat ma ai. ‘Egutu mung hta e shing nrai ndai nam namli e si mat yang pyi kaja na re nga ma ai. Majan hta anhte si mat ma na re, anhte a madu jan ni hte, anhte a kashu kasha ni mung rim la ai hkrum na re, Mawshe a malai kaga ningbaw langai mi lata la nna, Egutu mung de bai nhtang wa mat saga!’ nga nna tsun ma ai.
Raitimung kin-yu lahkawng gaw Yehowa hpe kamhpa ma ai. Masha ni a myit hpe jasim ya ma ai. Shan lahkawng a mying gaw Yawshu hte Hkaleb rai ma ai. Shan tsun ai gaw: ‘Hkum hkrit mu; Yehowa anhte hte rau rai nga ai; mungdan hpe aloi sha madu la lu na re,’ nga ma ai. Raitimung masha ni gaw nmadat ma ai. Yawshu hte Hkaleb hpe pyi sat kau mayu wa ma ai.
Dai re ai majaw Yehowa grai masin pawt nna: ‘Asak 20 ning na lahta na ni kadai mung Hkanan mung hta shang lu na ma ai nrai; Egutu mung hte nam mali e ngai madun dan ai lamik kumla ni hpe mu nga ning len, ya du hkra ngai hpe n kam hpa ma ai; dai majaw hpang jahtum langai mi mung nngam si ai du hkra nam mali e, 40 ning kawan hkawm ra na myit dai; Yawshu hte hkleb chyu sha Hkanan mung de shang lu na re,’ nga nna Mawshe hpe tsun ai.
Bu hkawm laika 13:1-33; 14:1-38.


text:
时间:2017-05-14 10:33:48
Brang Nan anhte hpe shi a daido buga de wa woi chyai na nga tsun ai shani kon, grai na gabu ai hte myit mada da nga ga ai.
17 ya jahpot, manap shat lau lau sha shajin la rai, Brang Nan a buga de bai rot mat wa saga ai. Brang Nan a buga hpe Nnau ga nga ma ai, shi a gawa hpe Nnau Htingnan Nong ngu ai re, Nnau ga mung Indiya na dingdung maga de re hpe sha chye ni ai, ntsa lam hku sha tak la ai, ndai lapran ting lunglung yuyu sasa wawa chyu rai, wamwam damdam, lam numshe pyi nchye wa re ni ai, hkauna pa dam ai hte, hpa-lap yi dam ai sha matsing mat ni ai, dingdung dingda sinpro sinna masat pyi nchye wa re ni ai oi, ngai hpe shadam kau da yang, grai loi na hku byin mat sai, Inglik ga nchye nga ai ko, Gala ga grau bai nchyoi rai, lam dam ai hte mat na sha re, lamu ting wanshi mong ai zon chyu nga, gara de mada dat tim asan awan rai tsit ai lamu n mu mat, mut mut sha anga nga sai.
Layang pa langai hta htap lahkong re hprihpro nta langai hpe mu mada sai, wang grai gaba ai, shang wa ai wang pai maga de byinlang hpun ni sen sen rai tu tsom abya nga ai, hkra maga de modo jahkring da na ginsum gap da nga ai, loi tsan ai shara hta manau shadung langai sharot da ai hpe mung mu mada ai, manau shadung dai 2007 ning e go da ai re nga, dai shaning manau galang dum yu ai hpe chye lu ai.
Nhku gata de shang wa ai hte grai gatsi pyo ai hpe hkam sha lu ai, lakang shakum hku kap ai datbung ni hpe mada dat ai shaloi mu ai, Brang Nan a ganu yan gawa go Miwa ga de du yu sai hpe yu shapro nga ai, Hkunmyin Shilin nlung bum hkan dem ai datbung ni noi da ai. Anhte marai 26 ko dareba Gala la marai manga bai jat rai, nta langai ko sha manam sumshi jan galang ta ru bang wa ai go, Brang Nan a ganu yan gawa hpe myit bai shapu na hkyem saga ai, tsun ga nga yang, ya sha myit shapu ai nrai, anhte manau shang lom na matu Brang Nan a gawa shong kon garum la ai lam grai nga sai, chyeju ga lahkun larang hte sha tsun ma ai bo nrai sa, laika ndai ka nna sha htang ma na mung n rai nga sai. Nta htap lahkong na gok shagu hta anhte hpung ni hkrai gaboi hpring nga saga ai, nhku gata ko sha re nga tim, magyi mago rai hkom yang she shat gok pinra maga de gayin pru wa lu sai, pinra kon simai simo hkai sun, rap rap di galo da ai mamdum lahkong hte grau tsan ai shara de na hpa-lap sun ni hpe mu mada nga ai rai.
Brang Nan ni a shat sha pinra hta tup ai mu hkra dung garen to nga saga ai, gatsi bungli sisi nga pyo la ai shara rai nga ai, marit maroi ya du hkra grai no lu nngai, tsun ai hte myiman hta shingran pra pra mu lu ai oi, anhte du shang wa ai hte Brang Nan a ganu yan gawa go Jinghpo htunghking hte ro, shat lit bai hkap hkungga ap ma ai, shada tsora hkungga myiman madun hkat ai go ndai hta nan rai sai, dai lapran shat lit lahkong masum hpya sha ai kon, ndai ga na shat lit bo ai htung lai hpa-ji hpe mung jat la lu ni ai. Lu sha lajang jo na matu Brang Nan a ganu go lawu lahta jinghku jingyu ni hpe shaga la nhtom, lu sha woi shajin da sam ai, hpogoi hpo hte shat simai ni hpe aningtsing tsing di makai da u ai, lahpo hte makai ai lu sha hpe mu ai hte, ya jang hpo sha mayu ai myit rong ai, lahpo a n ngot bat hpe marit ai, lahpo hte makai da ai shat lu sha hpe sharong la nngai, galoi mung lahpo hte n hka lu ai, ngai sha nrai anhte Jinghpo ni yong lahpo hpe manu shadan let jai lang chye ga ai.
Brang Nan a ganu go Sam amyu re, raitim Jinghpo htunghking grai chye u ai, anhte hpe Jinghpo malu masha hte hkap tau la ai hta n-ga, magri jarung ko magri hka bu ra, hka bu hta ta gashin na hka bang da ai, hka bu hpe magri hka-wan hte bai magap kau hkra, marai mi hpra hpra hkyem lajang jahtuk da ya u ai, hka-wan hte hka bu na ntsin ru la nhtom, magri jarung ko ta shin kau rai, ta hte malu masha hta sha ga ai, Htaphtuk ai lusha poi shang ai hku she rai nga sai, dai re go, Miwa ga kon sa ai ni galoi mung adun ko dung hputba let shat n sha man ai majo, loi chyum kau ga ai, shatkan hpumsau gaba ai ni chyahtam grau, lago tsu ai n dang sharang, latson mayu, maidang hpe n-ga mi de gayin ganyet dung dung rai ga ai.
Dung jahta ngut ai hpang, pyo lam bai gado mat wa saga ai, masha kau mi nga hkui sa, kau mi hkauna pa de hparang sa di rot mat wa sai. Brang Nan ni a nta ndo tsingdu pa loi tsan ai shara hta, Gala ni gat dut poi galo ma ai, hpaida da ai ginsum makau hku lai wa ai shaloi, alak mi nga bat manam hkrum ai hpe Gala bat re ngu myit la ni ai, gatsi bungli shalot hkom let Brang Nan a ganu hkai da ai sanun yi makau hku lai kau da, san tsom ai Jeng htu hka hpe bai rap lai rai, dam lada ai Brang Nan shanwa ni a hkauna pa hta hparang di gachyo bang wa sai.
Ya yang na anhte hpe tsan tsan kon yu dat yang, sumla soi ninghkring ni soi da ai sumla zon she rai nga ai, ahkye gaba lo ai sinna ja jan lago a gata e, mada nhpra ai hkauna pa hta,
Jinghpo buhpun palong hpun sumro da ai chyinghkai nu num ni hte ningtsing wa la ni, amut mut re yihku hpe ahpre gale kau kau rai, tsit lali hkalung tsom ai hparang ni hpe mawat noiji de di bang di bang rai nga ai, labu shalun dingdung kau ai mung lom, chyingjom let di,
gum let di, tsap let hparang tsan, mani sum rai ngai hpang de hkring mi yu dat ya rit nga datbung dem ai kau mi, ndai de she grau tsom nga lo nga, manang ni hpe shaga maron ai go shaga, nadap ting prang jong nga sai, hkauna pa makau ko ginsum lahkong masum nga ai, ginsum ndo ya hta la langai kawa tong gala ga let tsap nga ai, Indiya ga du yang she hparang ndai daram tsom ai sa mu di ai hpe yong grai yu sharong ong ga ai, shingnoi tup hkra di gun wa lu saga ai.


text:
时间:2016-06-24 16:09:44 来源:德宏团结报
Ka ai: Myi-tung Htang Lat
Anhte Wunpong myu sha ni go, tinang amyu a labau lara hte htunghking ningli ni hpe, prat hte prat lak hte lak "Dumlong na dumhkang hti" nga n-gup aga hku tsun hkai matut hkrat wa nga ga ai sha nrai, hkrang maka hku nan hkan galo shatup shangang shakang sa wa nna, htunghking masa ni hpe ahkyak grai la ai myu rai ga ai. Rai tim daini anhte madu a htunghking hte labau nkau ni hpe si mani hkan sok sagon yu maram wa ai shaloi, nga pra hkrunlam a majo kun? Shingra tara a majo kun? ginra hte ginra, buga hte buga tsun hkai shamying n bung ai, galo maka n rum ai lam go nga chyalu rai na saga ai.
Ndai laika hta anhte Wunpong sha ni a htunghking ningli ni hpe"Nbung npre ai shing nrai jo ai n jo ai"ngu tsun dinglun mayu ai n re. Tsun shadan mayu ai lam go, ya yang anhte Wunpong myu sha ni shanu nga ai buga shara nkau hkan "Htunghking" re nga jinghpai nna, grai jom shagrau oh-lo nga ai n htuk n gaja ai lailen nkau hpe, gram sharai kau ga! Lai nan lai kau ga! Ngu so ndau dat mayu nngai re!
Gara hte hpe wa n htuk n gaja ai lailen ngu mayu a ta nga yang:
1. Poi lamang hpe"Tsa poi" shatai ai lailen. Buga shara nkau hta, nta dingshon poi, numwon numla poi, si poi re poi lamang ma hkra hta ladu shalai ai "Tsa poi" hpo ai lailen galo nga ga ai. Lama poi mi zau yang, atsong atsa ni shong malum shajin ton ra ai go anhte myu ni a labau htunghking sha nrai, kaga myu ni mung "Tsa n lom ai poi go poi n byin ai" nga ai ga malai tsun ma ai hte maren, atsong atsa hpe poi lamang shagu lusha madung go dat ra chyalu rai sai. Raiyang ya prat go rujap tsa hte byiya tsa hpe shadon sharam n nga ai, asi asat "Sha-ing ton, bum ton" nna "Poi jahkik "shingjong ai lailen shara nkau hkan grai na-du mat sai lam hpe mu lu ai. Buga ginra poi lamang shara lo lo hta hkan hkom sagon maram wa yu yang, buga shara mi na hkungran poi hta, so shaga ton ai manam hkying jan du ai, poi madu ni hkyem shajin ton ai atsong atsa go: Rujap kyin 150, byi-ya gyen 30, malum tsa yam 4, namsi ntsin gyen 25 re hpe chye lu ai. Poi shani mu gun salang zungli hpajau ni htap htuk ai hku woi dolu dosha ma ai hta n-ga, tsa ni mung htam lahtau rai nga ai. Dai poi hpe gabu kara ngui ngui pyo pyo ai hku shabyin shatai lu ma ai hta n-ga masha dai daram lo ai poi hta, awu awa nga tsa ga ga ai masha n nga ai, ndai hku rai yang grai htaphtuk nga ai ngu tsun lu ai. Bai lani mi buga shara mi na hkungran poi ko bai du yu yang, manam do shat saboi 100 rai yang, rujap tsa kyin 400, byiya tsa gyen 160, malum tsa yam 8, namsi ntsin gyen 60 hkyem shajin ton ma ai , poi shani mu mada ai lam go, manam du mi du sa mi sa, zungli hpajau ni hte nta madu ni go byiya tsa rujap tsa ni hkap hpai nong, sumtsan manam mi rai rai madu gahtong ni mi rai rai, tsa pong nong nong gadong lu ai go gadong lu, wa ai shaloi pong gaba hte hpyi ja gun ai go hpyi ja gun, poi she no hpang wa yang masha nkau go anyi anga awu awa apup asi ga-li ga-lo, hkyet mi arung nan rai nga ai, shat sha saboi hta mung tsa chyaru hpe shadon shadang n nga ai hpai bum sha-ing ton ai hku nan rai nga ma ai. Poi wai ai hpang tsa na apa sanga jong ai masha hte dauli daula bum jong ai tsa pong ni hpe mu yang, masin yu machyi akro yu galau na chyu re. Kaga buga hta gade she htap htuk nna lu sha ai tsa hpe nang a buga hta dai daram nhtap nhtuk ai hku lu sha ai hpe gara hku myit la nni? Lu lom ai wa go arong mala ai rai na re, nlu nlom ai wa go hkoi shap nna tsa poi shabyin ai. Rai yang tsa lu tsa sha nna awu awa apup apap rai yang, dai pyo poi hpe jahten sharun ya ai hte dai dinghku na ja gumhpro lahpot ai sha nrai, tsa hte masha hkum gade jahten ya nga ai lam hpe myit jasat nga ai ni yong chye chyalu re, kaga myu ni yu nna mung "Dai amyu ni" nga hkyet rung nga ma ai. Dai re majo anhte myu sha ni nga shanu nga ai gara buga mi rai rai, poi lamang ni hpe "Tsa poi" n shatai saga! N gaja ai ronlai ni hpe lau lau lai kau ga!
2. Poi lamang ni hta masat masa n nga ai "Lit gatsing" gun sharuk ai lailen. Moi prat kon na htunghking nga ai hte maren, anhte myu sha ni go gahpu gawa gaji gawoi ni hpe hkungga ai, mayu zinnu ni hpe hkungga ai, du magam hte salang ni re hpe hkungga ai shaloi udi nbo nnyeng magyep tsahku lit marun bon gun nna gun jo gun ya shaging shadan hkat ai re. Mabyin masa hta hkan nna mayu ni da-ma ni hpe gun ya ai mayu lit, da-ma ni mayu ni hpe gun ya ai da-ma lit, hpunau shada gun ai hpunau lit, shawa ni hpe gun jo ai shawa lit re ni hpe madung shatai nna "Lit chyahkut" shing nrai "Lit gatsing" re ngu shada mahku mara lam madun hkat ai rai nga ai. Raitim moi go nmai nhkai ni hte lashing chyinghteng re ni she, lit bon gun nna shada da ngaudi ngaudo, hkungga masat shatup shatsup hkat ai lam re nga myit-su ni hkai tsun ma ai. Ya daini prat ningnan hta, anhte Wunpong myu sha ni mung sutsu nga mai wa saga ai majo go rai na sai, buga shara nkau hta poi lamang mi galo yang lit gun ai masat masa n nga mat sai. Da-mi da-ma lo ai ni nbo shat lit gun sharuk jan jong mat mat re hpe no yu lahpot dum nga yang, anga wuya ni mung lit gatsing gun ai mayu lit, da-ma lit, hpunau lit, shawa lit ngu masat masa n nga ai, gun hkrai gun sharuk nna poi madu ni a kumhpa mi sha sa galai la ai zon, shada hkungga hkat ai lachyum hpe n shadan lu mat sai. Grau nna ndau dat mayu ai go, yu maya jinghku lo malo ni lam lai let gat dut seng hkan manu popo pyepye hte hta bo gun ai lit go jinghku shada masu hkat chyai ai zon rai nga ai, jang n-gun mat saga! Jinghku aging ni pyi go lit gun nan gun ra ai rai jang, htung hte hkrak htaphtuk ai hku bon gun yang gadai yu tim yu htuk nga ai, n jan n lahpot mat na matu nbo shat lit chyahkut, gatsing gun ai da-ma shing nrai hpunau shada pyi go, lit gade gun na lam jom myithkrum la nna gun jo gun ya hkat yang grai akyu nga na re.!
3. Shana yup ze ze yup zang zang ai lailen. Anhte Jinghpo amyu ni, galoi prat kon hpang ai kun nhpa masat masa nga ai kun go n chye sai. Kaga myu ni hte shadon shabri yu yang shana jau yup n kam ai, yup ze ze ai masha grai lo nga ga ai. Gahtong buga nga ai ni mi rai rai, myu gat mare hkan nga ai ni mi rai rai, Jinghpo htinggo sha re ni masha manam nga tim n nga tim, shana yuptung lai hkra hkra n yup ai jahta gadum chyai nga nga re ten grai nga ai. Poi lamang mi nga jang grau go nhtoi le le n yup ai masha nkau mi manang wa pu nna yup galeng mat sai hpe pyi go ahprun sharot yupzang shazang ya rai chye nga ma ai. Shinggyim masha ni hkumhkrang hkamja lam hte sak galu lam hpe moi prat ten kon na jep maram dup sumru nga sai re majo, shana yup ze ze shalai yupshat n ding rai jang masha hkumhkrang hkamja lam grai wa-hkye hkra nga ai, yup ze ze ai aten na na rai wa jang hkumhkrang ana myu myu lot wa chye nga ai hta n-ga, masha asak mung gadun mat chye nga ai. Dai re majo tutnong jau yup jau rot ai kasi gaja sharin la ga! Yup ze ze yup zang zang ai ron lai hpe galai kau ga!
Chyurum ai Jinghpo Wunpong amyu nu wa myit su ji nban yong hte hpe, lahta e tsun ndau ai lailen ni sha nrai, tinang myu hta no ra rong gongkya nga ai nhtuk nkaja ai lailen lo malo hpe, buga Wunpong htunghking sharot hpung ni, asuya rung hkan dugyi salang tai nga ai hte buga ginra na myit su salang ni yong go myi tu myi yu n re sha, myithkrum mangrum nna jom shadum shahprang, jom gram galai sa wa ga ngu aja awa so ndau dat nngai lo!


text:
Ai Mai Mii Main (あい妹みぃ妹ん) Raw Zip Download/ダウンロード Ai Mai Mii Main
URLURLURL
Ai Mai Mii Main Associated Names
あい妹みぃ妹ん あい妹みぃ妹ん Ai Mai Mii Main
Ai Mai Mii Main Description
Tags: Ai Mai Mii Main,あい妹みぃ妹ん,Ai Mai Mii Main (あい妹みぃ妹ん) Raw Zip,あい妹みぃ妹ん ダウンロード,Ai Mai Mii Main raw zip,あい妹みぃ妹ん raw raw,あい妹みぃ妹ん torrent zip,Ai Mai Mii Main raw scan,あい妹みぃ妹ん raw .rar,Ai Mai Mii Main raw .zip download,Ai Mai Mii Main raw share,Ai Mai Mii Main mediafire,Ai Mai Mii Main upstore,Ai Mai Mii Main Rapidgator,Ai Mai Mii Main bigfile,Ai Mai Mii Main Datafile,Ai Mai Mii Main Turbobit,Ai Mai Mii Main Mega,Ai Mai Mii Main Keep2share,あい妹みぃ妹ん あい妹みぃ妹ん Ai Mai Mii Main raw zip
(Visited 226 times, 1 visits today)
More Raw Zip


text:
HKRISTAN PRAT HKRUN LAM
Karai Kasang A Atsam Ningja Ni Nga Hkra Shalat U—Makam Masham
AHKYAK AI LAM:
Karai ra sharawng ai hpe lu na matu makam masham nga ra ai.—Heb. 11:6
Karai a ga sadi ni hpe kam sham ai gaw, yak hkak jamjau lam hpe hkam jan lu hkra karum ya ai.—1 Pet. 1:6, 7
Kamsham ai lam n nga yang, yubak chye galaw wa ai.—Heb. 3:12, 13
GALAW LU AI LAM:
Makam masham grau ngang hkra akyu hpyi u.—Luk. 11:9, 13; Gal. 5:22
Karai a Mungga hpe hti nna myit sumru u.—Rom. 10:17; 1 Tim. 4:15
Makam masham bung ai ni hte ayan kanawn mazum u.—Rom. 1:11, 12
Sadi Dung Na Matu Karum Ya Ai Atsam Ningja Ni Hpe Shalat U—Makam Masham, Ngu Ai Video Hpe Yu Ngut Ai Hpang, Ndai Ga San Ni Hpe Htai Yu U:
“Sawt ai n lawm ai makam masham” ngu ai gaw hpa rai kun? (1 Tim. 1:5)
Makam masham grau ngang na matu, gara n kaja ai lam ni hpe koi yen ra ai kun?
Ru tsang kaba hta makam masham gaw, hpa majaw ra ahkyak ai kun? (Heb. 10:39)


text:
DAW 21
Behtela Ngu Ai Gaw Hpa Rai Ta?
Hebre hku Behtela ngu ai gaw “Karai Kasang a nta” ngu lachyum nga ai. (Ningpawt 28:17, 19) Ndai mying gaw, hkaw tsun bungli hpe lam matsun na hte madi shadaw na matu, mungkan ting hta gawgap da ai nta ni a matu htap htuk ai amying re. Uphkang hpung gaw U.S.A., New York mung daw hta nga ai ginjaw rung e magam gun nna, mungdan law law kaw nga ai, ginjaw garan rung ni a bungli ni hpe woi awn ya ai. Ginjaw garan rung ni hta magam gun nga ai ni hpe Behtela kun dinghku ngu shaga ai. Shanhte gaw kun dinghku langai zawn kahkyin gumdin nna rau nga, rau sha, rau bungli galaw nna Chyum Laika arau hkaja ma ai.—Shakawn 133:1.
Tinang akyu ntam ai myit hte dum nta masha ni zawn magam gun ai laksan shara re. Behtela nta shagu hta, Karai a amu hpe aten tup gun hpai na matu ap nawng da ai Hkristan num, la ni nga ma ai. (Mahte 6:33) Shanhte gaw shabrai nlu tim, nga na gawk, lu sha hte jailang na matu madi shadaw gumhpraw loi mi lu ma ai. Behtela nta masha yawng hta bungli nga nna, rung, shat shadu gawk, shat sha gawk hta bungli galaw ma ai. Nkau mi gaw laika dip shapraw ai, laika buk chywi ai, nta yu lajang ai, rai hkrut ai, gram lajang ai hte kaga shara ni hta bungli galaw ai.
Hkaw tsun bungli hpe madi shadaw ya na matu amu grai law ai shara re. Behtela shagu a yaw shada lam gaw, Chyum Laika a teng man ai lam hpe, masha law law hpang de, du lu na matu re. Ndai laika buk gaw ga shadawn langai re. Ndai laika buk hpe uphkang hpung a woi awn ai npu hta ka lajang nna, mungkan ting hta nga ai tsa lam hku law ai ga gale hpung ni de, computer ladat hte sa ya ai. Behtela nta nkau hta nga ai grai lawan ai laika dip shapraw jak hte dip shapraw nna, hpung 110,000 jan de sa ya ai. Ndai hku galaw ai lam shagu hta, Behtela nta masha ni shang lawm nna, shanhte gaw ahkyak htum bungli re ai, kabu gara shiga hkaw tsun ai bungli hpe, madi shadaw ya taw ai re.—Marku 13:10.
Behtela hta kadai ni magam gun nga a ta? Shanhte a matu hpa ni madi shadaw da ya ai kun?
Behtela shagu hta galaw nga ai bungli ni gaw, grai ahkyak ai gara bungli hpe madi shadaw ya nga a ta?


text:
Hpung Dim Dat
Yehowa a masha ni hte arau nga ai aten ni hta hkam sha wa ai ngwi pyaw hpa lam ni hpe nang naw dum nga ai kun? Dai hta, n-gun awai la lu ai hpung zuphpawng, ginwang zuphpawng, hkaw tsun bungli kaw na n-gun lu hpa mahkrum madup, hpunau nauna ni hte kanawn mazum ai aten ni lawm na re. Rai yang, nang Yehowa hpe n malap shi ai zawn, shi mung nang hpe n malap ai. Nang sadi dung let magam gun wa ai hpe, shi manu shadan nna myit dum nga ai. Yehowa gaw nang bai nhtang wa na matu, kabu gara hte karum ya mayu ai.
Yehowa ndai hku tsun ai: “Ngai hkum nan, nye a sagu ni hpe sawk yu nna, hkan tam na nngai. Sagu rem wa gaw, bra nga ai sagu ni hpe hkan tam shakut ai hte maren, ngai mung nye a sagu ni hpe hkan tam na nngai: . . . shanhte bra wa ai shara shagu hkan na, ngai shanhte hpe shaw woi wa na nngai.”—Ezekela 34:11, 12.


text:
Maumwi 45: Yawdan Hka Rap Sa Ai
Mada yu mu. Israela masha ni Yawdan hka hpe rap nga ma ai. Ahka ni gaw gara kaw rai ta? Dai aten e marang kaba htu nna lai wa sai manit lapran e sha hka tung nga ai. Raitimung ya gaw hka yawm mat sai. Israela masha ni nawng hkyeng hka rap sa wa ai shaloi na hte maren sha hkun hkraw ai ga ntsa hku nna, hkawm lai wa ma ai. Hka ni gara de rai mat ma ai kun? Yu yu ga.
Israela masha ni Yawdan hka hpe rap na aten ni wa ai shaloi, Yehowa gaw masha ni hpe ning ngu nna, Yawshu hpe tsun shangun ai: ‘Hkinjawng ni gashaka sumpu hpai nna, anhte a shawng e sa wa na re. Shanhte a lagaw Yawdan hka hta kabye dat ai hte, hka ni lwi nga ai kaw na hkring mat na re’ nga ai.
Dai majaw hkinjawng ni gaw gashaka sumpu hpai nna masha ni a shawng e hkawm sa wa ma ai. Yawdan hka kaw du jang hka hta kabye dat ma ai. Hka hpung la mung ja dik ai hte grai mung sung nga ai. Raitimung shanhte a lagaw hka hta hkra ai hte, lwi nga ai hka gaw hkring mat ai. Ndai gaw mauhpa lam kumla re. Hka hku de na ahka hpe Yehowa madim dim shatang dat ai. Kade nna yang hka hkyet mat ai.
Gashaka sumpu hpai ai hkinjawng ni hkun hkraw ai hka kaang hku nna hkawm sa wa ma ai. Ndai sumla hta shanhte hpe mu a ni? Shanhte dai shara hta tsap nga ma ai shaloi, Israela masha ni yawng Yawdan hka hkun hkraw ai ga hku nna rap sa wa ma ai.
Langai mi mung nngam lai mat wa ai hpang n-gun ja ai la 12 hpe ning ngu nna tsun na matu Yehowa gaw Yawshu hpe htet dat ai: ‘Ga shaka sumpu hpai ai hkinjawng ni tsap nga ai hka kaw sa mu. Nlung tawng 12 hpe sa hpai wa mu. Dai na nanhte wa hpawng de na shara hta sumpum tawn da mu. Htawm hpang e nanhte a kashu kasha ni ndai nlung tawng a lachyum gaw hpa rai ta? nga nna san ma yang Yehowa a ga shaka sumpu Yawdan hka rap sa ai shaloi, lwi nga ai ahka gaw hkring mat ai ngu nna bai tsun dan mu. Nlung ni gaw ndai mauhpa lam byin ai hpe, myit dum shangun ai.’ Yawshu gaw hkinjawng ni tsap nga ai hka kaang e mung nlung tawng 12 hpe jung tawn ai.
Hpang jahtum e Yawshu gaw gashaka sumpu hpai ai hkinjawng ni hpe tsun ai. ‘Yawdan hka kaw na pru wa mu,’ nga ai. Shanhte pru wa ai hte hka gaw shawng na zawn bai lwi mat wa ai.
Yawshu 3:1-17; 4:1-18.


text:
时间:2017-05-28 11:08:15 来源:德宏团结报
Ganada mung Maigyier dakkasu jong myit ana maram dinglik masha ni a ningnan dik ai maram dinglik n si hta mu chye lu yang, salik lu labau galu sai ni go bonu hpyi madin hpa mat, bonu kyit kyo mat wa rai chye nga ai. Ndai ningnan dik ai maram dinglik nsi go lut ya ni hpe sadi ga jo dat sai hku re, salik lu ai masha ni hpe salik ya tai jang bonu hpyi madin hpa mat ai asat lawan wa nna, machye machyang n-gun kya mat wa ai lam chye la shangun ra ai. Grau ningnan ai maram dinglik nsi hta no shadan dan ai lam go, salik sharang kau lu jang bonu shara nkau na hpyi madin bai htat wa lu nga ai.


text:
Maumwi 34: Lusha Ningnan Amyu Mi
Masha ni gaw aga kaw na hpa hpe hta la nga ma ai hpe chye a ni? Hkyen zawn san ai. Hpraw ai, asep alap rai nna, hpraw ai. Raitimung hkyen nre;Lusha amyu mi rai nga ai.
Israela masha ni Egutu mung kaw na pru wa ai shata mi daram sha naw re ai. Shanhte gaw nam mali kaw e du nga ma ai. Dai shara hta e, lusha nnga ai. Dai majaw masha ni gaw: ‘Yehowa anhte hpe Egutu mung hta e sat kau yang pyi kaja sai. Egutu mung hta gaw anhte ra ai lusha naw nga ai,’ nga nna aput angun ma ai.
Dai majaw Yehowa gaw: ‘ Ngai lamu de na lusha htu jahkrat jaw na nngai,’ nga nna tsun ai. Tsun ai hte maren Yehowa galaw ai. Hpang jahpawt aga kaw e, ahpraw san ai arai taw nga ai hpe Israela masha ni mu ma yang, ndai gaw hpa re a ni? nga nna langai hte langai san hkat ma ai.
Mawshe tsun ai: ‘ndai gaw nanhte a matu Yehowa jaw ya ai, lusha re’ nga nna htan ai. Masha ni gaw ndai hpe, MANNA MUK nga nna shamying ma ai. De a namta gaw lagat jahku hte galaw ai muk hkyep hte bung ai.
‘Masha langai hte langai sha law ai daram magawn la mu,’ nga nna Mawshe gaw masha ni hpe htet da ai. Dai rai nna jahpawt shagu magawn la ma ai. Jan ja wa ai hte manna muk gaw byawng mat ai.
Mawshe bai kahtap nna tsun ai gaw: ‘Kadai raitimung manna muk hpe hpang shani du hkra, hkum ngam da mu,’ nga ai. Raitimung masha nkau mi aga n madat ma ai. Hpa byin mat ai hpe chye a ni? Shanhte ngam da ai manna muk ni gaw, hpang jahpawt e byet shang nna, manam mat ai.
Raitimung bat mi hta nhtoi lani mi nga ai. Dai shani e manna muk htam lahkawng magawn la na matu, Yehowa gaw masha ni hpe htet da ai. Dai shani gaw kru ya shani re. Yehowa gaw hpang shani du hkra nkau mi hpe ngam da shangun ai. Hpa majaw nga yang sanit ya shani e, manna muk hpe n jahkrat jaw ra ai. Masha ni mung manna muk hpe, sanit ya ngu na shani du hkra tawn da ma ai raitimung byet nshang ai, n manam mat ai. Ndai mung mauhpa lam rai nga ai.
Israela masha ni nam mali e nga ai shaning mahkra hta Yehowa gaw shanhte hpe manna muk hte jaw sha wa ai.
Pru mat wa ai laika 16:1-36; Bu hkawm laika 11:7-9; Yawshu 5:10-12.


text:
kachinlandnews.org
Title: Kachinland News | Reporting true and accurate news and events taking place in the Kachinland and Bu...
Keywords:
Description: Kachinland News | Reporting true and accurate news and events taking place in the Kachinland and Burma. Daini na nhtoi gaw: 7th August 2016 770x90 15 Must read articles August 7, 2016 Chyahtu Zup Ja M
kachinlandnews.org is ranked 7370702 in the world (amongst the 40 million domains).
A low-numbered rank means that this website gets lots of visitors.
This site is relatively popular among users in the united states.
It gets 50% of its traffic from the united states .This site is estimated to be worth $2,297.
This site has a low Pagerank(0/10). It has 1 backlinks. kachinlandnews.org has 43% seo score.
kachinlandnews.org Alexa Rank History Chart
kachinlandnews.org Html To Plain Text
Kachinland News | Reporting true and accurate news and events taking place in the Kachinland and Burma. Daini na nhtoi gaw: 7th August 2016 770x90 15 Must read articles August 7, 2016 Chyahtu Zup Ja Maw Hta Hpyen Majan A Majaw Mungshawa Ni Pat Chyat Hkrum Nga. Sut Len Yang Mare Dingsa Kaw Tai Hpyen Ni Bawm Kapaw La Ai. KIA Masat(14)DapDung Ginra Gasat Gala Majan Byin. Myen Hpyen Dap Ni Ja Htu Sha Nga Ai Mungshawa Ni Hpe Rim Ahkyak La. Na Ga Madu Uphkang Ginra Hta Kap Bra Ana Langai Byin Pru Pyi Thu Tsit Hte Myen Hpyen Hpung Ni Pawnghpawm Nna KIA Hpyen Hpung Ni Hpe Gasat Nga KIA Masat (9) Dap Dung Ginra Hta Gasat Gala Majan Byin Myen Hpyen Hpung Ni KIA Hpyen Hpung Ni Hpe Htim Gasat Nga Myen Hpyen Hpung Ni Mung Shawa Ni Hpe Hkan Gawt Hkawm Nga. Kani Nanghpam Pat Jasan Komiti Ni Pat Jasan Bungli Shang. Myen Hpyen Hpung Ni Ja Htu Masha Hte Ja Htu Arung Arai Ni Rim Zing Kau Ya KIO/KIA Ginra Hta Myen Asuya Ni Hte Matut Manoi Gasat Gala Majan Byin Rudu Amyu Sha Ramma Ni A Hkrumzup Bawngban Hpawng Galaw Myen Hpyen Hpung Ni Hte KIA Hpyen Hpung Ni Gasat Gala Majan Byin Myen Hpyen La Ni Hka Yawng Si. DW Focus Numshang Shiga Shiga Kadun KIA Masat(14)DapDung Ginra Gasat Gala Majan Byin. - 2 days ago Myen Hpyen Dap Ni Ja Htu Sha Nga Ai Mungshawa Ni Hpe Rim Ahkyak La. - 2 days ago Myen Hpyen Hpung Ni Mung Shawa Ni Hpe Hkan Gawt Hkawm Nga. - August 2, 2016 Kani Nanghpam Pat Jasan Komiti Ni Pat Jasan Bungli Shang. - August 2, 2016 Myen Hpyen Hpung Ni Ja Htu Masha Hte Ja Htu Arung Arai Ni Rim Zing Kau Ya - July 30, 2016View all Video Sumla Laika Ngau San Htai Laksan Ningmu Ga Shagawp Sumrai Yuzana Company a majaw jamjau hkrum nga ai mare masha ni a nsen - September 24, 2011 Baren Numraw a Kraw Hkrat Ningmu - September 18, 2011 Hkrit Hpa Simsa Lam - September 4, 2011 Kadai Lit La Na Ta? - August 21, 2011 Nye a Hkristan Makam - August 13, 2011View all Myu Sha - October 7, 2015 Ka-ni Hpyen - September 17, 2015 Bum Sumshi - September 30, 2011 Mali Nmai Zup - August 25, 2011View all Amyu Sha Magam hte Jasat Jasa - August 25, 2011View all English Laika Man Jahtum Shiga: KIA Masat(14)DapDung Ginra Gasat Gala Majan Byin. - 2 days ago Myen Hpyen Dap Ni Ja Htu Sha Nga Ai Mungshawa Ni Hpe Rim Ahkyak La. - 2 days ago Myen Hpyen Hpung Ni Mung Shawa Ni Hpe Hkan Gawt Hkawm Nga. - August 2, 2016 Kani Nanghpam Pat Jasan Komiti Ni Pat Jasan Bungli Shang. - August 2, 2016 Myen Hpyen Hpung Ni Ja Htu Masha Hte Ja Htu Arung Arai Ni Rim Zing Kau Ya - July 30, 2016 Shiga Kaba 22 hours ago Chyahtu Zup Ja Maw Hta Hpyen Majan A Majaw Mungshawa Ni Pat Chyat Hkrum Nga. Shiga Kaba 22 hours ago Sut Len Yang Mare Dingsa Kaw Tai Hpyen Ni Bawm Kapaw La Ai. Shiga Kaba August 4, 2016 Na Ga Madu Uphkang Ginra Hta Kap Bra Ana Langai Byin Pru Shiga Kaba August 4, 2016 Pyi Thu Tsit Hte Myen Hpyen Hpung Ni Pawnghpawm Nna KIA Hpyen Hpung Ni Hpe Gasat Nga Shiga Kaba August 3, 2016 KIA Masat (9) Dap Dung Ginra Hta Gasat Gala Majan Byin Chyahtu Zup Ja Maw Hta Hpyen Majan A Majaw Mungshawa Ni Pat Chyat Hkrum Nga. Sut Len Yang Mare Dingsa Kaw Tai Hpyen Ni Bawm Kapaw La Ai. Na Ga Madu Uphkang Ginra Hta Kap Bra Ana Langai Byin Pru Pyi Thu Tsit Hte Myen Hpyen Hpung Ni Pawnghpawm Nna KIA Hpyen Hpung Ni Hpe Gasat Nga KIA Masat (9) Dap Dung Ginra Hta Gasat Gala Majan Byin Jahtum Shiga 2 days ago KIA Masat(14)DapDung Ginra Gasat Gala Majan Byin. 2 days ago Myen Hpyen Dap Ni Ja Htu Sha Nga Ai Mungshawa Ni Hpe Rim Ahkyak La. August 2, 2016 Myen Hpyen Hpung Ni Mung Shawa Ni Hpe Hkan Gawt Hkawm Nga. August 2, 2016 Kani Nanghpam Pat Jasan Komiti Ni Pat Jasan Bungli Shang. July 30, 2016 Myen Hpyen Hpung Ni Ja Htu Masha Hte Ja Htu Arung Arai Ni Rim Zing Kau Ya Labau Jiwoi Jiwa Prat Nat Jaw Jau ai Lam Jiwoi jiwa nat jaw prat ten hta Jaiwa, Dumsa ngu ai nat sara kaba ni gaw, anhte Pawng Yawng sha ni a nga sat nga sa lam hta grai ahyak ai hku shang lawm lai wa sai ni rai ma ai. Raitim daini na aten hta gaw, Hkristan, Bukda makam de malawng maga shang gale… Ningbaw Kaba Maran Brang Seng a Labau Kadun Htunghking Hkringhtawng Shachyaw ai Amyu Anhte amyu sha ni gaw amyu, htinggaw mying hpe lakap nna ban hte ban hkringhtawng shachyaw ai amyu ni rai ga ai. Marip htinggaw ni gaw laga myinghkawt de galai mat na lam n nga ai. Mi na kaji kawoi ni a amyu mying hpe sha ding-yang hkringhtawng shachyaw let kaji kawoi ni a labau… Laksan Myu Sha Myu Sha 1. Amyu mundan a magam bungli… Myu sha ni yawng a myit hkrum n’gun tsi… 2. Yu nna, hkum mau nga… Ta tut shang tsap gun hpai ra. 3. N’gup kaw gaw Myen gap na lam tsun jahta.. Shang lawm gun hpai ga ngu saw shaga yang nbyin shi ai nga…. 4. Na… Ka-ni Hpyen 2015 Ning Share Shagan Masat Ninghtoi Mungga Laika Ngau May 26, 2016 Pulitzer Kumhpa Kaba Madu Hkangda Esther Htu San October 21, 2015 Takyat Gara Kaw Tsat Mat Sata? October 9, 2015 KIA Dapdung 1,12,27 Ginra Manje, Mung Hkawng de Myen Hpyendap Majan Shabyin Ai Lam San Htai US De Shawng Du ai Salang Z. Brang Seng hte San Htai Wunpawng myu sha ni a labau hta US kaw shawng ningnan tara shang dinggrin nga na ahkaw ahkang (green card) lu ai myitsu salang Z. Brang Seng a mahkrum madup ni hte seng nna Pangmu Shayi kawn laika hku san htai galaw da ai lam re. Pangmu Shayi: Salang wa a lam kadun ai… https://www.facebook.com/klnkachin Kachinland News Site index Email: [email protected] Copyright ? 2011 by Kachinland News. Kachinland News Top
kachinlandnews.org Whois
Domain Name: KACHINLANDNEWS.ORG


text:
Daw 3
Kabu Gara Shiga Gaw Teng Sha Karai Kasang Kaw Na Kun?
1. Chyum Laika a Madu gaw kadai rai?
Shinggyim masha ni, mungkan ga ntsa hta, htani htana asak hkrung lu na ngu ai kabu gara shiga, Chyum Laika hta ka da ai. (Shakawn 37:29) Chyum Laika hta, laika buk kaji 66 lawm ai. Chyum Laika hpe ka na matu, sadi dung ai la 40 daram hpe Karai Kasang jailang ai. Chyum Laika a shawng na laika manga hpe, lai wa sai shaning 3,500 daram hta, Mawshe ka ai. Hpang jahtum na laika hpe, lai wa sai shaning 1,900 jan hta, kasa Yawhan ka ai. Chyum Laika ka ai ni gaw, kadai na myit mang ai lam ni hpe, ka ma ai rai? Karai Kasang gaw chyoi pra ai wenyi hte, Chyum Laika ka ai masha ni hpe, matut mahkai ai. (2 Samuela 23:
2. Chyum Laika gaw Karai Kasang kaw na re ai hpe gara hku kam mai na ta?
Chyum Laika gaw, Karai Kasang kaw na re ai hpe kam mai ai. Hpa majaw nga yang, htawm hpang prat hta byin na lam ni hpe, kaji kajaw kaw na hkawt ka da ai. Masha kadai mung dai hku n lu galaw ai. (Yawshu 23:14) Chyahtum Chyalai n-gun rawng ai Karai Kasang langai sha, shinggyim masha ni a htawm hpang prat hpe, tau hkrau mu lu ai atsam nga ai.
Karai Kasang kaw na sa ai laika buk gaw, laklai na re nga nna, anhte kam ai. Kaja wa mung laklai nga ai. Chyum Laika hpe, ga amyu baw hkying lam hte, buk wan law law dip shapraw ngut sai re. Chyum Laika gaw moi prat na raitim, hpung tang hpaji hte mung, hkrak rai nga ai. Dai hta n ga, Chyum Laika ka ai masha marai 40 raitim, langai hte langai, nhtan shai ai lam n nga ai. Chyum Laika gaw, Karai Kasang a tsawra myit hpe, danleng hkra madun dan ai. Ya aten du hkra, masha ni a asak aprat hpe, grau kaja hkra galai shai ya lu ai atsam nga ai. Dai lam ni a majaw, masha wan law law gaw, Chyum Laika hpe, Karai a Mungga re nga nna kam ma ai.
3. Chyum Laika hta gara lam ni lawm ai rai?
Shinggyim masha labau nnan hpang ai shaloi, mungkan hparadisu hta masha ni asak hkrung lu na ahkang gara hku sum mat ai hpe, Chyum Laika hta ka da ai. Raitim ndai mungkan ga hta, hparadisu gara hku bai byin wa na hpe mung ka tawn da ai. Dai gaw shinggyim masha ni a matu Karai Kasang yaw shada da ai kabu gara shiga re.
Karai a Mungga hta, ga shaka, hkan sa tara hte, hpaji jaw ga ni lawm ai. Karai Kasang gaw, masha ni hte, gara hku kanawn mazum ai labau ni, Chyum Laika hta lawm ai. Dai labau ni kaw na, Karai Kasang a lam sharin la mai ai. Nang, Karai Kasang hpe chye chyang hkra, Chyum Laika gaw karum ya lu ai. Karai Kasang a jinghku gara hku byin mai ai lam hpe mung, Chyum Laika hta sanglang da ai.
4. Chyum Laika hpe chye na hkra gara hku galaw na kun?
Ndai laika buk gaw, Chyum Laika hpe nang chye na na matu, karum ya na re. Hpa majaw nga yang, ndai laika hta, Yesu a sharin achyin ai lam hpe kasi la da ai. Yesu gaw chyum daw langai hpe, lakap nna tsun ngut ai hpang “Chyum Laika ga ni hpe chye na lu na matu” sanglang dan ai.
Karai Kasang kaw na kabu gara shiga gaw, kaga shiga ni hta grau kaja ai. Raitim, dai kabu gara shiga hpe, masha nkau gaw, myit n lawm ma ai. Nkau mi gaw, masin pawt ai du hkra, byin ma ai. Shanhte a majaw myit hkum daw. Na a, htani htana asak myit mada lam gaw, Karai Kasang a lam nang kade daram chye ai hta, madung nga ai.


text:
Daw 10
Teng Man Ai Nawku Htung Hpe Gara Hku Ginhka Lu Na Kun?
1. Teng man ai nawku htung kade nga ai rai?
Yesu gaw shi a sape ni hpe teng man ai nawku htung langai hpe sha sharin ya ai. Dai gaw htani htana asak jaw ai lam hte bung ai. Dai lam hpe “mu tam ai ni n law ma ai” nga nna Yesu tsun ai. (Mahte 7:
2. Shut shai ai Hkristan ni hte seng nna Yesu hpa tsun a ta?
Myihtoi masu ni gaw, teng man ai hkristan nawku htung hpe jahten na ra ai nga nna Yesu sadi jaw da ai. Shanhte hpe ntsa lam yu yang gaw, teng man ai Hkristan ni hte bung ai. Shanhte hkum shanhte Hkristan re nga nna hkrak tsun ma ai. Raitim, shanhte gaw teng man ai Hkristan nre ai hpe nang gara hku chye ginhka lu na ta? Teng man ai nawku htung langai kaw na sha, teng man ai Hkristan gaw byin pru wa ai. Shanhte a atsam ningja ni hte magam bungli ni hpe yu nna, teng man ai Hkristan re ai, nre ai hpe ginhka mai ai.
3. Teng man ai Hkristan ni hpe nang gara hku ginhka lu na kun?
Ginhka mai ai lam ni kaw na manga hpe yu ga:
Teng man ai Hkristan ni gaw Chyum Laika hpe Karai a Mungga hku nna hkam la ma ai. Shanhte gaw Chyum Laika a tara ni hte maren asak hkrung na matu shakut ma ai. Dai majaw teng man ai Hkristan ni gaw, masha a myit mang ai lam hta madung tawn ai, nawku htung ni hte n bung ai re. (Mahte 15:
7-9) Teng man ai Hkristan ni gaw tsun ai myu mi, galaw ai myu mi n galaw ma ai. —Yawhan 17:17; 2 Timohti 3: 16, 17 ni hpe hti u.
Yesu a teng man ai sape ni gaw Karai Kasang a amying, Yehowa hpe shagrau ma ai. Yesu gaw masha ni hpe Karai Kasang a amying chye shangun nna shagrau ai. Karai Kasang a lam masha ni chye wa hkra karum ya nna, Karai Kasang a amying chyoi pra na matu akyu hpyi mu nga nna sharin ya ai. (Mahte 6:
9) Nang nga ai shara hta, gara nawku hpung gaw, Karai Kasang a amying hpe chye hkra karum ya nga a ta? —Yawhan 17:26; Yoela 2:32 ni hpe hti u.
Tengman ai Hkristan ni gaw Karai a Mungdan lam hkaw tsun ma ai. Karai Kasang gaw, Yesu hpe Karai Mungdan a kabu gara shiga hkaw tsun na matu shangun dat ai. Karai a Mungdan langai sha, shinggyim masha ni a matu myit mada lam re. Yesu gaw dai shiga hpe, shi si ai aten du hkra, hkaw tsun wa sai. (Luka 4:
43; 8:1; 23: 42, 43) Shi a sape ni mung dai hpe hkaw tsun na nga nna tsun ai. Nang hpe Karai Mungdan a lam, marai langai ngai tsun dan yang, shi gaw gara nawku hpung kaw na rai na kun? —Mahte 24:14 hpe hti u.
Yesu a sape ni gaw nhkru ai ndai mungkan lam ni hta n shang lawm ma ai. Shanhte ni gaw, mung masa lam hta n shang lawm ai. (Yawhan 15:19; 18:36) Ndai mungkan a n kaja ai akyang lailen ni, myit jasat ni hpe mung n hkan galaw ma ai.
—Yaku 4:4 hpe hti u.
Teng man ai Hkristan ni gaw, langai hte langai jet ai tsawra myit madun ma ai. Amyu bawsang yawng hpe hkungga na matu, Karai a Mungga kaw na, sharin la ma ai. Shut shai ai nawku hpung ni gaw majan ni hpe madi shadaw ma tim, teng man ai Hkristan ni gaw dai zawn n galaw ma ai. (Mihka 4:
1-3) Teng man ai Hkristan ni gaw, kaga masha ni hpe karum ya na matu, n-gun jaw na matu, shanhte a aten hte n-gun ni hpe jailang nga ai. —Yawhan 13: 34, 35; 1 Yawhan 4: 20 ni hpe hti u.
4. Teng man ai nawku htung hpe nang garan ginhka lu na kun?
Karai a Mungga hta madung tawn nna sharin achyin ya ai, Karai Kasang a amying hpe shagrau ai, Karai a Mungdan langai sha, masha ni a matu myit mada shara re ai hpe, hkaw tsun nga ai nawku hpung gaw gara rai ta? Tsawra myit madun nna, majan ni hta n lawm ai gaw gara hpung ta? Nang gara hku shadu ai kun?


text:
时间:2017-05-28 11:35:57 来源:德宏团结报
Latek go shani ting ting nten ta samum ko hkrai rong nu ai, Chyanye nyek go chyinghtong pu pu ten du jang she gasu pru wa ai. U ni lo malong go sun na pa sa si hte ndu si hkrai sa sha ya nna, dui ai wantsi sanat gatut sha ai she lo malong re.
Ngai chyai pyi rai n lo ai zon nga yang, jonglung ram ten du mat wa sai. Nye nta go jong makau na lu ai hta lai nna, jongma ni anhte a nta makau ko sha rai nga ai majo, shani shanang jong bau nsen na lu ai hta lai nna, jongma ni anhte a nta makau hku lai wa ai hpe mung mu mada ai.Ngai go jong sa wa ai ni hpe grai yu manon nngai, yu manon ai lam go, jongma ni hpen la nhpye kau rai sa wa nhtom, jong yu jong bai jom grau mat wa re hpe grai yu masa dum nga ai. Ngai kru ning jan sha no rai yang jong sa sai, ngai go moi Dim hpe jong lung mayu ai ngu nna hkrai aput satsang jang, jonglung na hku sa wa yang, sara ni ngaihpe asak nau no gaji ai, htaning lung na di u nga nna nhtang wa kau shangun hkyem ma ai, ngai nlung na hkro nga jang, hkra ta hte bo ntsa hku shalai nna maga na ana bai masop shangun yu ma yang, ngai gade shakut yu tim n dep hkro to nga sai. Shing rai jang sara hpang shaning she lung shangun na hku bai hkyem wa sai, jahtum e ngai do shapro ai nyan hpaji go hkrap chyu sha chye mat sai, sara ni ngai matsan mayan nga nnahkrap nga jang, lung shangun na hku hkro sai.Jong garai nsa yang,jongma ni hpe grai yu masa dum ai wa, hkrak nan lung jang she gajong nga ai, shana shanang laika ka ra ai hta n-ga, jong gok ko mung shamu pyi nmai hkra dung nga ra ai. Nkau go jit ji mayu tim sara hpe hkrit nna ntsun wam ai majo jit pyi tat ma ai. Sha na de jan no rong nga yang gasup nau mak ai majo shana laika pyi rai n ka ngut yang yup nga mat sai, hpang jahpot hkrap let laika bai rot ka dung nga rai, hpang jahpot hkrap let laika bai rot ka dung nga rai, ganing di nna n ka ngut ai jahpot go, nta de shat pyi nmai wa sha mat sai, laika sha n ka ngut dingsa sara e jong gok ko rong ton ai chyu gatut sha nngai.
Lana de mi hta, jong yu ai hpang, jonggata na hka nong ko manang ni hte hka htok bun hkat chyai ga ai, shana laika ka na ngu nna laika nhpye tam yang, yupku hpu hkan du hkra ashap kau yu tim, laika nhpye nmu mat sai.Ngai go myit htum mat nna shana ting hkrap jin ai hpang yup mat ni ai,. Hpang jahpot go jong ganing di sa wa na lam myit htum to nga sai, moi Dim ngai hpe yu matsan dum nna, shi a maisau hhkedan ni garan jahprai rai jong de woi lung wa sai, jong wang shang wa na wadang ko du yang, ngai na laika nhpye go numri hkrai shu shu rai gumhpan ko noi nga sai.Ngai go shong shana de hka gasup ai shaloi nhpye hpe gumhpan ko ro noi kau da ai lam gachyi mi pyi nshai mat nga ai.Shingning tup jang sara anhte lang ai laika buk jep yu u ai, Maji Ba hte an a laika go manang gaga ni hte nbung to nga sai, laika nau je nna din din she rai mat wa sai.sara pot nna laika gundindai hte bo hkan gayat ya ai hkrai gatut sha ga ai. jong tsang masum lung ngut ai shaning. jong sara bai galai mat sai, sara dai jan go pot nau n chye ai majo, anhte ni go woi wunnong ni hkainu yi maling de shang ai hpa she rai mat sai. Shana go lahpo singgyin gyin, jahpot jan lum wa jang, sra shinggan gan pru mat ai lapran hkalap hku man pru wa nna u gap matb wa rai, jong mung atsom nkam lung mat sai. Sra ni mung jong de ndu ma ai, sara n nga ai shani go, anhte jongma ni chyahkyi langai mi lu gap ai hta pyi grau gabu ga ai, bum de hpun chyaga si, ga chya ga si, braknon si, ga-wom si, saring si, hpun lagung si, prang si re ni tam sha mat wa,shing nrai masha so gahkyin la nna, ga tong, makok si, nlung re hte baihkat, gabai hkat ai sha n ram dum jang, lahpo hte gap hkat rai ga ai. Shana du jang go jong lapa lang nna shu sa nan hkom rai, laika na yu ai hta lai nna, laban nga kau ai aten mi n nga yu ai. Dai ten hta, ja gumhpro grai no yak ai ten re majo, jongma manang ni nkau jong sa yang gyepdin pyi nlu din ai she lo malong re, anhte a labu palong mung gapa ai ko bai gaoa, lago lahpan go nbung ju gabye hkra tim she matin nga wa ai, kinsa ju ntsa hkan go majoi she gabye lai lu ai. Jongma malang dai ni hta na Sam Tu a lago grau lapyin nga ai,shi a lago go galoi mung nshin yu nu ai, shi tsun yang lago shin kau jang gashung ai da, shi go gagat chyang ai hta n-ga, hpun lung mung grai byin ai, gade tso gade lung yak ai hpun ko rai tim gumtsun man lung lu nga ai. shannau ni nau lo ai majo, nga sat nga sa lam magup hta mung grai ruyak nga ma ai, raitim shi laika hpaji grai shakut kam ai majo, jong sara ni loi nnhkring shakon mana ai hkrai hkrum nu ai.
Ma prat hta na lu sha hpe ya nhtang myit dat yu yang, n-gu hkrai san di sha ai nhtoi mi n nga yu ai, ya na ma ni na yang go nau na re. Shat ma mi shadu sha yang, n-gu kok mi dang ko hkainu shing n rai wandu si, sandu si, shapre re ni jat re ni jat nna shadu ai ntsa ko aya bai ningdap shalom ton re hkrai re. Ntsa ko ningdap on ai aya go, shat di hkyet ai hpang e she ningdap ton ai re majo, ntsa de n hkut hkro nga ai, shingrai jang, digap ntsa ko wan- bai mara ton di jang she hkut lu ai. Ngai go wandu si, sandu si re jat sha ai hpe go lu mayu bang dat ai, she pre shat jat sha jang grai myit htum lu ai.


text:
Daw 9
Kun Dinghku Ngwi Pyaw Hkra Gara Hku Galaw Lu Na Rai Ta?
1. Kun dinghku ngwi pyaw na matu tara shang hkungran na gaw hpa majaw ahkyak ai rai?
Ngwi pyaw ai Karai Kasang, Yehowa kaw na kabu gara shiga gaw, kun dinghku ni hpe ngwi pyaw shangun mayu ai. Shi gaw dinghku hpe n nan de ya ai wa re. Tara shang hkungran na matu ahkyak ai. Dai hku galaw yang, ma ni a prat gaw, shim lum ai hte galu kaba wa na re. Hkristan ni gaw, hkungran ai hte seng ai tara upadi ni hpe hkan sa ra ai.
Dinghku hpe Karai Kasang gara hku mu mada ai rai? Shi gaw dinghku hpe, prat tup ngang grin na matu ra sharawng ai. Madu wa hte madu jan gaw, langai hte langai sadi dung ra ai. (Hebre 13:
2. Madu wa hte madu jan shada da gara hku kanawn mazum ra na ta?
Dinghku hta madu wa hte madu jan, shada da ra kadawn ai lam hpe, madi shadaw ya na matu, Yehowa hpan da ai. (Ningpawt 2:
3. Ngwi pyaw ai lam n nga ai majaw tinang a dinghku la dinghku num hpe kabai kau mai a ni?
Dinghku hta manghkang ni byin wa yang, madu jan hte madu wa shada da tsawra myit hte hparan ra ai. (1 Korinhtu 13:
4. Ma ni e, nanhte hpe Karai Kasang gara hku byin shangun mayu a ta?
Yehowa gaw nanhte hpe ngwi pyaw shangun mayu ai. Ramma prat hpe ngwi pyaw hkra, gara hku galaw na hpe, kaja htum ai hku hpaji jaw da ai. Shi gaw, kanu kawa ni a nyan hpaji hte mahkrum madup kaw na, nang hpe akyu lu shangun mayu ai. (Kolose 3:
5. Kanu kawa ni e, nanhte a ma ni ngwi pyaw hkra gara hku karum ya lu na kun?
Ma ni a, nga shara hte lusha bu hpun na matu, kanu kawa ni shakut nna galaw ra ai. (1 Timohti 5:
Ma ni hpe sharin shaga ra ai. Shanhte hpe shakawn ya nna, n-gun mung jaw ra ai. Dai hku galaw yang, shanhte a prat ngwi pyaw wa na re. (Ga Shagawp 22:15) Raitim, sharin shaga ai shaloi, aja awa shing nrai zingri ai hku n mai galaw ai.
Laksan hku nna, kanu kawa hte ma ni hpe karum ya lu ai, laika buk law law hpe, Yehowa Sakse Ni dip shapraw da ai. Dai laika buk ni yawng gaw, Chyum Laika hpe madung tawn nna ka da ai.


text:
时间:2017-05-28 11:14:27 来源:德宏团结报
Jap ai rai sha nna, grai jap si wa jang, jum loi mi hpe n-gup ko chyahkring mi maum nna jum prat kau nhtom, n-gup garu kau jang n jap sai.
2. Wa hkye mat rai jang, ga lasi hpe maya manyi nhtom n-gup ko maum ton nna, manit 3 daram dang wa bai htu kau rai yang, hkye nsam hkrat mat chye nga ai.
3. Lama gaji gajo re ningma hka shing nrai nat hkra kau, gapa hkra kau rai jang, wa htu tsi loi mi hpe ningma hka ko arut dat jang, sai shangap lu ai hta n-ga machyi mung jasim lu nga ai.
4. Loi nhkring hpa-hka tsing ai gom ko hpalap ntsin maza kap chye nga ai, dai hpe wa htu tsi hte gashin kau jang, grai tsai tsom sai.
5. Bo sharot nna myi tsi bang ai shaloi n-gup loi mahka ton jang, myi hkrup mara rai nchye myi grip nga
6. N-gup gata ko shapong pong rai yang, wuisinsu C hte shapong pong ai shara ko shakap ton jang, tsi dai byo mat ai htom shapong pong ai ganoi mai mat lu sai.
7. Myi ko numhpu shang rai jang, myi di da nna aja wa tsomra lang jahkru jang, numhpu shi hkrai chye pru mat lu sai
8. Myiman myit ngut ai htom, ta layung hta jum loi gahtok shakap la nna ladi hku lahkong maga ko yet yet sha anut nhtom, ntsin hte bai gashin kau rai jang, chyang kap nga ai maza hte byinsi chye hkrat mat ai hta n-ga, shan mung mani tsom mat rai nga ai.
9. Ya sha machyi chyigrong gan gawa hkra jang, gawa hka ko sabya shakap dat jang n chye gaya mat nga ai.
10. Lama jahkro, wa pot re hta bung hpye jang, shana e gyinshau si hpe apa pa di mot la nna, jum hte gahtok sha yang, matsing dik ra ai go aten shana e she mai ai, shaloi jang machyi loi num mat chye nga ai, hpang shani du jang mai mat sai.